text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 21:1-38
21 Bjale ge a lebelela a bona bahumi ba lahlela dimpho tša bona ka bobolokelong bja matlotlo.+2 Ke moka a bona mohlologadi wa mohloki a lahlela ditšheletiana tša tšhipi tše pedi tša theko e nyenyane kudu,+3 gomme a re: “Ruri ke a le botša: Mohlologadi yo gaešita le ge a diila, o lahletše go feta kamoo bohle ba lahletšego.+4 Gobane ba ka moka ba lahletše dimpho ba ntšha go tše di ba tlaletšego, eupša mosadi yo bohloking bja gagwe, o lahletše sohle seo a bego a iphediša ka sona.”+5 Ka morago, ge ba bangwe ba be ba bolela ka tempele, kamoo e kgabišitšwego ka gona ka maswika a mabotse le ka dilo tše di neetšwego,+6 a re: “Ge e le ka dilo tše tšeo le di bonago, matšatši a tla tla ao ka ona go sego leswika le le tlago go tlogelwa mo le le godimo ga leswika le lengwe la se ke la wišwa.”+7 Ke moka ba mmotšiša, ba re: “Morutiši, dilo tše ge e le gabotse di tla direga neng, le gona pontšho ya ge dilo tše di tla direga e tla ba efe?”+8 Yena a re: “Bonang gore le se ke la forwa,+ gobane ba bantši ba tla tla ka leina la ka ba re: ‘Ke nna yena’ le gore: ‘Nako e swanetšego e batametše.’+ Lena le se ke la ba latela.9 Go feta moo, ge le ekwa ka dintwa le meferefere, le se ke la tšhoga.+ Gobane dilo tše di swanetše go direga pele, eupša bofelo ga bo be gona gateetee.”10 Ke moka a re go bona: “Setšhaba se tla tsogela setšhaba+ gomme mmušo wa tsogela mmušo,+11 go tla ba le ditšhišinyego tše dikgolo tša lefase, go be le leuba la malwetši le tlhaelelo ya dijo+ lefelong le lengwe ka morago ga le lengwe, le gona go tla bonagala dilo tše di boifišago le dipontšho tše dikgolo go tšwa legodimong.+12 “Eupša pele ga tše ka moka, batho ba tla le swara ba le tlaiše,+ ba le gafele disinagogeng le dikgolegong. Le tla gogelwa pele ga dikgoši le babuši ka baka la leina la ka.+13 Se se tla feleletša ka gore le be le sebaka sa go nea bohlatse.+14 Ka baka leo, phethang dipelong tša lena gore le se ke la dula le nagana e sa le pele kamoo le tlago go itwela ka gona,+15 gobane ke tla le nea mantšu ao le tlago go a bolela gotee le bohlale tšeo baganetši ba lena ka moka ba ka se kgonego go di ganetša goba go di ngangiša.+16 Go feta moo, le tla gafša gaešita le ke batswadi,+ bana babo lena, metswalo le bagwera gomme ba tla bolaya ba bangwe ba lena,+17 le gona le tla ba ba hloilwego ke batho bohle ka baka la leina la ka.+18 Lega go le bjalo, ga go moriri+ wa dihlogo tša lena wo o tlago go lahlega.19 Ka go kgotlelela ga lena, le tla rua meoya* ya lena.+20 “Go feta moo, ge le bona Jerusalema e dikologilwe+ ke madira a hlomilego ditente, gona le tsebe gore e kgauswi le go dirwa lešope.+21 Ke moka bao ba lego Judea ba thome go tšhabela dithabeng, bao ba lego gare ga yona ba tšwe go yona gomme bao ba lego dinagamagaeng ba se ke ba tsena go yona,+22 gobane a ke matšatši a go diragatša toka gore dilo ka moka tše di ngwadilwego di phethagale.+23 Go madimabe basadi ba baimana le ba ba amušago mehleng yeo!+ Gobane go tla ba le tlalelo e kgolo nageng le kgalefo bathong ba,24 gobane ba tla wa ka bogale bja tšhoša gomme ba išwa bothopša ditšhabeng ka moka;+ Jerusalema e tla gatakelwa ke ditšhaba go fihla ge dinako tše di beilwego+ tša ditšhaba di phethega.25 “Le gona, go tla ba le dipontšho letšatšing,+ kgweding le dinaleding gomme lefaseng go tla ba le tlalelo ditšhabeng, di sa tsebe tsela ya go tšwa ka baka la go duma ga lewatle+ le go huduega ga lona,+26 mola batho ba idibala ka baka la poifo+ le go letela dilo tše di tlelago lefase le,+ gobane matla a magodimo a tla šišinyega.+27 Ke moka ba tla bona Morwa wa motho+ a etla ka leru ka matla le ka letago le legolo.+28 Eupša ge dilo tše di thoma go direga, gona le inamologe le emišetše dihlogo tša lena godimo, gobane topollo ya lena e a batamela.”29 Ke moka a ba botša seswantšho a re: “Elang hloko mogo le dihlare tše dingwe ka moka.+30 Ge le bona di khukhuša, le a tseba gore selemo se batametše.+31 Ka tsela ye, le lena ge le bona dilo tše di direga, le tsebe gore Mmušo wa Modimo o batametše.+32 Ruri ke re go lena: Moloko wo o ka se fete le ka mohla go fihla dilo tše ka moka di direga.+33 Legodimo le lefase di tla feta,+ eupša mantšu a ka a ka se fete le ka mohla.+34 “Eupša itlhokomeleng gore dipelo tša lena di se ke tša imelwa ke bojagobe,+ go nwa kudu le dipelaelo+ tša bophelo gomme ka tšhoganyetšo letšatši leo la le wela ka bjako+35 go etša molaba.+ Gobane le tla tlela bohle bao ba dulago lefaseng.+36 Ka gona, dulang le phakgame+ ka dinako tšohle le lopa+ gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho.”+37 Ka gona, mosegare o be a ruta ka tempeleng,+ eupša bošego o be a etšwa a dula thabeng e bitšwago Thaba ya Mehlware.+38 Batho ka moka+ ba be ba etla go yena e sa le mesong ka tempeleng gore ba mo kwe.


c: text/html

text:
Beibele E Re’ng?
Na go tla ka gwa tsoga go bile le toka ya kgonthe mo lefaseng?
Na o ka re . . .
Ee?
Aowa?
Mohlomongwe?
Seo Beibele e se bolelago
“Ke tseba gabotse gore Jehofa o tla lwela Mohlaki, a ba a ahlolela badiidi.” (Psalme 140:12) Mmušo wa Modimo o tla tliša toka ya kgonthe lefaseng.
Ke eng se sengwe seo re ka ithutago sona ka Beibeleng?
Modimo o bona bothata bjo bo lego gona bja go hloka toka mo lefaseng gomme o tlo bo lokiša.—Mmoledi 5:8.
Toka ya Modimo e tla tliša khutšo le polokego lefaseng.—Jesaya 32:16-18.
Na Modimo o rata batho ba bangwe go feta ba bangwe?
Batho ba bangwe ba dumela gore Modimo o šegofaditše goba o rogakile batho ba ditšo tše itšego, mola ba bangwe ba re ga a na kgethollo. Wena o nagana’ng?
Seo Beibele e se bolelago
“Modimo ga a bebe sefahlego, eupša setšhabeng se sengwe le se sengwe motho yo a mmoifago gomme a dira se se lokilego o a amogelega go yena.” (Ditiro 10:34, 35) Modimo o lebelela batho ka moka ba lekana.
Ke eng se sengwe seo re ka ithutago sona ka Beibeleng?
Beibele e na le “ditaba tše dibotse” bakeng sa “ditšhaba tšohle, meloko yohle, maleme ohle le batho bohle.”—Kutollo 14:6.
Ithute ka mo go Oketšegilego
DIPOTŠIŠO TŠA BEIBELE DI A ARABJA
Na re Swanetše go Bea Modimo Molato Bakeng sa go Tlaišega ga Rena?
Tlaišego e ka wela motho le ge e le ofe—gaešita le batho bao Modimo a ba ratago. Ka baka la’ng?
Ke Eng Seo ge e le Gabotse Beibele e se Rutago?
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?

robotstxt: allowed

filter: keep


text:
KAROLO 2
Modimo wa Therešo ke Mang?
Go na le Modimo o tee wa therešo gomme leina la gagwe ke Jehofa. (Psalme 83:18) Ke Moya; re ka se kgone go mmona. O a re rata gomme o nyaka gore le rena re mo rate. Le gona o nyaka gore re rate batho ba bangwe. (Mateo 22:35-40) Ke Modimo yo a Phagamego, Mmopi wa dilo tšohle.
Sebopiwa sa pele go dibopiwa tša Modimo e be e le motho yo matla wa moya yoo ka morago a ilego a tsebja e le Jesu Kriste. Jehofa gape o ile a bopa barongwa.
Jehofa o bopile dilo ka moka legodimong . . . le lefaseng. Kutollo 4:11
Jehofa Modimo o bopile dinaledi gotee le lefase le dilo ka moka tšeo di lego go lona.—Genesi 1:1.
O bopile Adama, motho wa pele, ka lerole la mmu.—Genesi 2:7.


text:
KGAOLO YA BORARO
Morero wa Modimo ka Batho ke Ofe?
1. Morero wa Modimo ka batho ke ofe?
MODIMO o na le morero o mobotse ka batho. O bopile monna wa pele le mosadi, e lego Adama le Efa, gore ba dule serapeng se sebotse. Morero wa gagwe e be e le gore ba be le bana, ba dire lefase ka moka gore e be paradeise le go hlokomela diphoofolo.
2. (a) Re tseba bjang gore Modimo o tla phetha seo a se rerilego? (b) Beibele e re’ng ka go phela ka mo go sa felego?
2 Na o nagana gore ka letšatši le lengwe re tla dula paradeiseng? Jehofa o re botša ka morero wa gagwe gore: “Ke o hlamile, e bile ke tla o phetha.” (Jesaya 46:9-11; 55:11) Ee, o tla dira seo a se rerilego, gomme ga go na seo se tlago go mo thibela. Jehofa o bolela gore o be a na le morero ka lefase ge a le bopa. Ga ‘se a le bopela lefeela.’ (Jesaya 45:18) O nyaka gore batho ba dule lefaseng ka moka. Ke batho ba mohuta ofe bao Modimo a nyakago gore ba dule mo lefaseng, gona o nyaka gore ba dule nako e kaaka’ng? Beibele e re: “Baloki [goba, bao ba kwago] bona e tla ba beng ba lefase, ba tla dula mo go lona ka mo go sa felego.”
3. Ka ge batho ba babja le go hwa, o ka ipotšiša’ng?
3 Eupša lehono batho ba a babja le go hwa. Mafelong a mantši, ba a lwa le go bolayana. Ruri se ga se seo Modimo a se rerilego. Ka gona, go diregile’ng gona ka baka la’ng? Ke Beibele feela e ka re hlalosetšago.
LENABA LA MODIMO
4, 5. (a) Ke mang a ilego a bolela le Efa a diriša noga serapeng sa Edene? (b) Go tla bjang gore motho yo a botegago a fetoge lehodu?
4 Beibele e re botša gore Modimo o na le lenaba leo le “bitšwago Diabolo le Sathane.” Sathane o ile a diriša noga go bolela le Efa serapeng sa Edene. (Kutollo 12:9; Genesi 3:1) O ile a dira gore go bonagale eka noga e be e bolela.
5 Ka gona, na Modimo o bopile Sathane Diabolo? Aowa! Morongwa yo a bego a le legodimong ge Modimo a be a lokišeletša Adama le Efa lefase o ile a fetoga a ba Diabolo. (Jobo 38:4, 7) Seo se kgonegile bjang? Ka mohlala, go tla bjang gore motho yo a botegago a fetoge lehodu? Ga a belegwe e le lehodu, eupša o kganyoga, goba o nyaka, selo seo e sego sa gagwe. O dulela go nagana ka sona, gomme kganyogo ya gagwe e fošagetšego e ba matla. Ke moka, ge a hwetša sebaka, o utswa selo seo. O iphetošitše lehodu.
6. Go tlile bjang gore morongwa yo a itšego a fetoge lenaba la Modimo?
6 Se ke seo se ilego sa diragalela morongwa yoo. Ka morago ga gore Jehofa a bope Adama le Efa, o ile a ba botša gore ba be le bana gomme ba “tlale lefase.” (Genesi 1:27, 28) Morongwa yoo a ka ba a ile a nagana gore, ‘Batho bao ka moka ba ka rapela nna go e na le gore ba rapele Jehofa!’ Ge a be a dutše a nagana kudu ka taba ye, go kganyoga seo e lego sa Jehofa go ile gwa gola. Morongwa yoo o be a nyaka gore batho ba mo rapele. Ka gona o ile a botša Efa maaka gomme a mo timetša. (Bala Genesi 3:1-5.) Ka go dira seo, o ile a fetoga Sathane Diabolo, lenaba la Modimo.
7. (a) Ke ka baka la’ng Adama le Efa ba ile ba hwa? (b) Ke ka baka la’ng re tšofala le go hwa?
7 Adama le Efa ba ile ba se kwe Modimo gomme ba ja seenywa seo a bego a ba boditše gore ba se ke ba se ja. (Genesi 2:17; 3:6) Ba ile ba direla Jehofa sebe, gomme ge nako e dutše e eya ba hwa, bjalo ka ge Jehofa a be a boletše. (Genesi 3:17-19) Bana ba Adama le Efa e be e le badiradibe, ka gona ba ile ba hwa. (Bala Baroma 5:12.) Go re thuša go kwešiša gore ke ka baka la eng bana ba Adama le Efa le bona e be e le badiradibe, ela hloko mohlala wo. Anke o nagane o paka lofo ya borotho ka paneng yeo e potegilego. Borotho bjoo bo tla tšwa bo potegile go swana le yona pane yeo. Ka morago ga gore Adama a se kwe Modimo, o ile a fetoga modiradibe. Ka ge re le bana ba Adama, ka moka ga rena re badiradibe, goba ka mantšu a mangwe re potegile go swana le yena. Le gona ka ge ka moka ga rena re le badiradibe, re a tšofala le go hwa.
8, 9. (a) Sathane o be a nyaka gore Adama le Efa ba dumele eng? (b) Ke ka baka la’ng Jehofa a se a ka a bolaya marabele le semeetseng?
8 Sathane o ile a thoma go rabela go Jehofa ge a be a dira gore Adama le Efa ba se ke ba kwa Modimo. O be a nyaka gore Adama le Efa ba dumele gore Jehofa ke moaketši, mmuši yo kgopo yo a bego a sa nyake dilo tšeo di tlago go ba hola. Sathane o be a re batho ga ba hloke Modimo gore a ba botše seo ba swanetšego go se dira le gore Adama le Efa ba swanetše go itirela phetho ya se se nepagetšego le se se fošagetšego. Ka gona, Jehofa o be a tla dira’ng? A ka ba a ile a bolaya marabele ao gomme a fediša borabele. Eupša na seo se be se tla hlatsela gore Sathane o bolela maaka? Aowa, go be go ka se be bjalo.
9 Ka go re’alo, Jehofa ga se a ka a bolaya marabele ao le semeetseng. Go e na le moo, o ile a nea batho nako ya gore ba ipuše. Se se be se tla dira gore go be molaleng gore Sathane o bolela maaka le gore Jehofa o tseba seo se tlago go hola batho. Re tla ithuta ka mo go oketšegilego ka taba ye go Kgaolo 11. Eupša o nagana’ng ka phetho ya Adama le Efa? Na go be go nepagetše gore ba dumele Sathane gomme ba se kwe Modimo? Selo se sengwe le se sengwe seo Adama le Efa ba bego ba na le sona ba be ba se neilwe ke Jehofa. O be a ba neile bophelo bjo bo phethagetšego, legae le lebotse le mošomo wo ba bego ba o thabela. Eupša Sathane o be a se a ka a ba direla selo se sebotse. Ge e ba o be o le moo, nkabe o ile wa dira’ng?
10. Yo mongwe le yo mongwe wa rena o swanetše go itirela kgetho efe ya bohlokwa?
10 Lehono, yo mongwe le yo mongwe wa rena o swanetše go itirela kgetho, le gona bophelo bja rena bo ithekgile ka kgetho yeo. Re ka kgetha go kwa Jehofa e le Mmuši wa rena gomme ra thuša go hlatsela gore Sathane o bolela maaka. Goba re ka kgetha Sathane gore e be mmuši wa rena. (Psalme 73:28; bala Diema 27:11.) Ke batho ba sego kae lefaseng bao ba kwago Modimo. Ge e le gabotse, ga se mmuši wa lefase. Eupša ge e ba Modimo e se mmuši wa lefase le, gona ke mang a bušago lefase?
KE MANG YO A BUŠAGO LEFASE?
11, 12. (a) Re ithuta’ng tabeng ya dilo tšeo Sathane a ilego a di holofetša Jesu? (b) Ke mangwalo afe ao a bontšhago gore Sathane o buša lefase le?
11 Jesu o be a tseba gore ke mang yoo ge e le gabotse a bušago lefase. Lebakeng le lengwe, Sathane o ile “a mmontšha mebušo ka moka ya lefase le letago la yona.” Ke moka Sathane a holofetša Jesu gore: “Dilo tše ka moka ke tla go nea tšona ge o ka wela fase [goba, wa inama] wa nthapela gatee.” (Mateo 4:8, 9; Luka 4:5, 6) Ipotšiše gore: ‘Ge e ba mebušo yeo e be e se ya Sathane, na o be a ka re o tla e nea Jesu?’ Aowa. Mebušo ka moka ke ya Sathane.
12 O ka ipotšiša gore: ‘Go tla bjang gore Sathane e be mmuši wa lefase? Na Jehofa Modimo Ramatlaohle ga se yena a hlodilego legohle?’ (Kutollo 4:11) Ee, ke yena, eupša Jesu o ile a bitša Sathane ka go lebanya gore ke “mmuši wa lefase le.” (Johane 12:31; 14:30; 16:11) Moapostola Paulo o ile a bitša Sathane Diabolo gore ke “modimo wa lefase le.” (2 Bakorinthe 4:3, 4) Le gona moapostola Johane o ngwadile gore “lefase ka moka le rapaletše matleng a yo kgopo.”
LEFASE LA SATHANE LE TLA FEDIŠWA BJANG?
13. Ke ka baka la’ng re hloka lefase le lefsa?
13 Lefase le le ba kotsi le go feta. Re bona dintwa, go se botege, boikaketši le bošoro gohle. Batho ba ka se kgone go rarolla mathata a ka moka, le ge ba ka dira sohle seo ba ka se kgonago. Eupša kgauswinyane Modimo o tla fediša lefase le le lebe ka ntwa ya Haramagedone, gomme a tliša lefase le lefsa la go loka.
14. Modimo o kgethile mang gore e be Kgoši ya Mmušo wa Gagwe? Beibele e boletše’ng e sa le pele ka Jesu?
14 Jehofa o kgethile Jesu Kriste go ba Kgoši ya Mmušo wa Gagwe wa legodimong. Mengwaga e dikete e fetilego, Beibele e boletše e sa le pele gore Jesu o tla buša e le “Kgošana ya Khutšo” le gore mmušo wa gagwe o tla buša ka mo go sa felego. (Jesaya 9:6, 7) Jesu o rutile balatedi ba gagwe go rapelela mmušo wo ge a be a re: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Go Kgaolo 8, re tlo ithuta kamoo Mmušo wa Modimo o tlago go tšeela mebušo ya lefase legato. (Bala Daniele 2:44.) Ke moka Mmušo wa Modimo o tla fetoša lefase gore e be paradeise e botse.
LEFASE LE LEFSA LE KGAUSWI!
15. “Lefase le lefsa” ke eng?
15 Beibele e holofetša gore: “Go na le magodimo a mafsa le lefase le lefsa tše re di letetšego,” gomme “toko e tla aga go tšona.” (2 Petro 3:13; Jesaya 65:17) Ka dinako tše dingwe ge Beibele e bolela ka “lefase,” e bolela ka batho bao ba dulago mo lefaseng. (Genesi 11:1) Ka gona “lefase le lefsa” la go loka ke batho ka moka bao ba kwago Modimo le bao a ba šegofatšago.
16. Ke mpho efe e kgahlišago yeo Modimo a tlago go e nea bao ba tlago go phela lefaseng le lefsa, gomme re swanetše go dira’ng gore re e hwetše?
16 Jesu o holofeditše gore bao ba tlago go phela lefaseng le lefsa la Modimo ba tla newa “bophelo bjo bo sa felego.” (Mareka 10:30) Re swanetše go dira’ng gore re hwetše mpho ye? Hle bala Johane 3:16 le 17:3 gore o hwetše karabo. Ga bjale anke re bone gore Beibele e re bophelo bo tla ba bjang lefaseng la Paradeise.
17, 18. Re tseba bjang gore go tla ba le khutšo gohle mo lefaseng le gore re tla ikwa re šireletšegile?
17 Bobe, ntwa, bosenyi le bošoro di tla ba di fedišitšwe. Go tla ba go se sa na batho ba kgopo goba ba babe mo lefaseng. (Psalme 37:10, 11) Modimo o tla “fediša dintwa go fihla pheletšong ya lefase.” (Psalme 46:9; Jesaya 2:4) Lefase le le tla ba le tletše ka batho bao ba ratago Modimo le bao ba mo kwago. Go tla ba le khutšo ka mo go sa felego.
18 Batho ba Jehofa ba tla ikwa ba šireletšegile. Mehleng ya ge Beibele e be e ngwalwa, ge Baisiraele ba be ba ekwa Modimo, ba be ba ikwa ba bolokegile ka gobane o be a ba šireletša. (Lefitiko 25:18, 19) Ge re le Paradeiseng, re ka se boife selo le ge e le sefe goba motho le ge e le ofe. Ka mehla re tla ikwa re šireletšegile!
19. Ke ka baka la’ng re ka kgodišega gore go tla ba le dijo tše dintši lefaseng le lefsa la Modimo?
19 Go tlo ba le dijo tše dintši. Beibele e re: “Go tla ba le mabele a mantši mo lefaseng; dintlheng tša dithaba go tla ba le motlalo wa mabele.” (Psalme 72:16) Jehofa “Modimo wa rena, o tla re šegofatša,” gomme “lefase lona le tla tšweletša dienywa tša lona.”—Psalme 67:6.
20. Re tseba bjang gore lefase e tla ba paradeise?
20 Lefase ka moka e tla ba paradeise. Batho ba tla ba le dintlo tše dibotse le dirapa tše di kgahlišago. (Bala Jesaya 65:21-24; Kutollo 11:18.) Lefase ka moka e tla ba le lebotse go swana le serapa sa Edene. Jehofa o tla dula a re nea dilo ka moka tšeo re di hlokago. Beibele e mo hlalosa ka gore: “O bula seatla sa gago wa kgotsofatša kganyogo ya sephedi se sengwe le se sengwe.”
21. Re tseba bjang gore go tla ba le khutšo magareng ga batho le diphoofolo?
21 Go tla ba le khutšo magareng ga batho le diphoofolo. Diphoofolo di ka se sa gobatša batho. Bana ba tla ikwa ba šireletšegile, gaešita le ge ba na le diphoofolo tšeo di lego kotsi lehono.
22. Jesu o tla direla batho bao ba babjago eng?
22 Ga go na yo a tla babjago. Ge Jesu a be a le mo lefaseng, o ile a fodiša batho ba bantši. (Mateo 9:35; Mareka 1:40-42; Johane 5:5-9) Eupša ka ge e le Kgoši ya Mmušo wa Modimo, o tla fodiša batho ka moka. Le ka mohla go ka se be le yo a rego: “Ke a babja.”
23. Modimo o tla dira’ng ka bao ba hwilego?
23 Bahu ba tla tsošwa. Modimo o holofetša gore o tla tsoša batho ba dimilione bao ba hwilego. “Go tla ba le tsogo ya ba lokilego gotee le ba sa lokago.”
24. O ikwa bjang ka go tlo phela Paradeiseng?
24 Ka moka ga rena re na le kgetho. Re ka kgetha go ithuta ka Jehofa gomme ra mo hlankela, goba re ka fo dira seo re se nyakago. Ge e ba re kgetha go hlankela Jehofa, re ka ba le bokamoso bjo bo kgahlišago. Ge monna yo a itšego a be a kgopela Jesu gore a mo gopole ge a hwile, Jesu o ile a mo holofetša gore: “O tla ba le nna Paradeiseng.” (Luka 23:43) Anke re ithuteng ka mo go oketšegilego ka Jesu Kriste le kamoo a tlago go phethagatša dikholofetšo tša Modimo tše di kgahlišago.


text:
KAROLO 13
Re Swanetše go Dira Eng Gore re Kgahliše Modimo?
Phema dilo tše mpe. 1 Bakorinthe 6:9, 10
Ge e ba re rata Jehofa, re ka se dire dilo tšeo a di hloilego.
Jehofa ga a nyake gore re utswe, re tagwe goba re diriše dihlaretagi.
Modimo o hloile go bolaya, go ntšha mpa le bosodoma. Ga a nyake gore re be le megabaru goba re lwe le ba bangwe.
Ga se ra swanela go rapela medimo ya diswantšho goba go dirišana le meoya.
Batho bao ba dirago dilo tše mpe ba ka se tsene Paradeiseng ya lefaseng yeo e tlago.
Dira seo se lokilego. Mateo 7:12
Gore re kgahliše Modimo, re swanetše go leka go mo ekiša.
Bontšha ba bangwe lerato ka go ba yo botho le yo a neago ka seatla se se bulegilego.
Botega.
Eba yo a nago le kgaugelo le yo a lebalelago.
Botša ba bangwe ka Jehofa le ditsela tša gagwe.—Jesaya 43:10.


text:
KGAOLO YA LESOMEŠUPA
Re na le Tokelo ya go Rapela
1, 2. Ke ka baka la’ng o nagana gore thapelo ke mpho e kgethegilego kudu, le gona ke ka baka la’ng re swanetše go tseba seo Beibele e se rutago ka yona?
LEFASE ke le lenyenyane kudu ge re le bapetša le legohle. Ge Jehofa a lebelela lefase, o bona batho ba ditšhaba ka moka ba le bjalo ka ge eka ke lerothi leo le lego ka kgamelong. (Psalme 115:15; Jesaya 40:15) Gaešita le ge re le ba banyenyane kudu ge re bapetšwa le legohle, Psalme 145:18, 19 e re: “Jehofa o kgauswi le bohle bao ba mmitšago, gotee le bohle bao ba mmitšago ka go rereša. O tla kgotsofatša kganyogo ya bao ba mmoifago, o tla ba kwa ge ba mo llela gore a ba thuše, gomme o tla ba phološa.” Ruri re na le tokelo e kgahlišago! Jehofa, e lego Mmopi Ramatlaohle, o nyaka go ba kgauswi le rena le gona o nyaka go theetša dithapelo tša rena. Ee, thapelo ke tokelo, ke mpho e kgethegilego yeo Jehofa a e neilego yo mongwe le yo mongwe wa rena.
2 Eupša Jehofa o tla re theetša ge feela re bolela le yena ka tsela yeo a e amogelago. Re ka dira seo bjang? Anke re boneng seo Beibele e se rutago ka thapelo.
KE KA BAKA LA ENG RE SWANETŠE GO RAPELA JEHOFA?
3. Ke ka baka la’ng o swanetše go rapela Jehofa?
3 Jehofa o nyaka gore o mo rapele, goba o bolele le yena. Re tseba seo bjang? Hle bala Bafilipi 4:6, 7. Nagana ka taletšo yeo e botho. Mmuši wa legohle o tloga a na le taba le wena gomme o nyaka gore o mmotše kamoo o ikwago ka gona le ka mathata a gago.
4. Go rapela Jehofa ka mehla go matlafatša segwera sa gago le yena bjang?
4 Thapelo e re thuša gore re be le segwera sa kgauswi le Jehofa. Ge bagwera ka mehla ba ntšhetšana sa mafahleng, segwera sa bona se a tia. Seo se swana le ge re rapela Jehofa. A diriša Beibele, o go botša dikgopolo tša gagwe le maikwelo a gagwe, le gona o go botša seo a tlago go se dira nakong e tlago. Le wena o ka mo ntšhetša sa mafahleng ka go boledišana le yena ka mehla. Ge o dutše o dira se, segwera sa gago le Jehofa se tla tia.
RE SWANETŠE GO DIRA ENG GORE MODIMO A RE KWE?
5. Re tseba bjang gore Jehofa ga a theetše dithapelo ka moka?
5 Na Jehofa o theetša dithapelo ka moka? Aowa. Mehleng ya moporofeta Jesaya, Jehofa o ile a botša Baisiraele gore: “Gaešita le ge le ka atiša dithapelo, ga ke di theetše; diatla tša lena di tletše madi.” (Jesaya 1:15) Ka gona ge e ba re se šedi, re ka dira dilo tšeo di ka re aroganyago le Jehofa, ra dira gore a hlokomologe dithapelo tša rena.
6. Ke ka baka la’ng tumelo e le bohlokwa kudu? O ka bontšha bjang gore o na le tumelo?
6 Ge e ba re nyaka Jehofa a theetša dithapelo tša rena, re swanetše go ba le tumelo go yena. (Mareka 11:24) Moapostola Paulo o hlalosa ka gore: “Ka ntle le tumelo go kgahliša Modimo gabotse ga go kgonege, gobane yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.” (Baheberu 11:6) Eupša ga se gwa lekana go no bolela gore re na le tumelo. Re swanetše go bontšha tumelo ya rena gabotse ka go kwa Jehofa letšatši le letšatši.
7. (a) Ke ka baka la’ng re swanetše go ikokobetša le go bontšha tlhompho ge re rapela Jehofa? (b) Re ka bontšha bjang gore seo re se bolelago ge re rapela se tšwa pelong?
7 Re swanetše go ikokobetša le go bontšha tlhompho ge re rapela Jehofa. Ka baka la’ng? Ge e ba re be re ka bitšwa gore re bolele le kgoši goba mopresitente, re be re tla dira seo ka tsela ya tlhompho. Jehofa ke Modimo Ramatlaohle, ka gona, ruri re swanetše go bontšha tlhompho e tseneletšego le boikokobetšo ge re bolela le yena. (Genesi 17:1; Psalme 138:6) Le gona re swanetše go bolela therešo gomme re rapele Jehofa go tšwa pelong, e sego gore re fo bušeletša mantšu a swanago.
8. Ge re rapela ka taba e itšego, ke selo sefe se sengwe seo re swanetšego go se dira?
8 Mafelelong, ge re rapela ka selo se itšego, re swanetše go dira sohle seo re ka se kgonago go šomela go seo re se rapelelago. Ka mohlala, ge e ba re rapela Jehofa gore a re nee dinyakwa tša rena tša letšatši le letšatši, gona re ka se tšwafe gomme ra letela gore Jehofa a re nee selo se sengwe le se sengwe le ge re kgona go itirela. Re swanetše go šoma ka thata gomme re amogele mošomo o mongwe le o mongwe woo re ka kgonago go o dira. (Mateo 6:11; 2 Bathesalonika 3:10) Goba ge e ba re rapela Jehofa gore a re thuše go se sa dira selo se itšego se se fošagetšego, re swanetše go phema go ba boemong le ge e le bofe bjo bo ka re lekago. (Bakolose 3:5) Anke ga bjale re ahlaahleng dipotšišo tše dingwe tšeo di botšišwago gantši mabapi le thapelo.
DIPOTŠIŠO TŠEO DI BOTŠIŠWAGO GANTŠI MABAPI LE THAPELO
9. Re swanetše go rapela mang? Johane 14:6 e re ruta’ng ka thapelo?
9 Re swanetše go rapela mang? Jesu o rutile balatedi ba gagwe gore ba rapele “Tatago rena wa magodimong.” (Mateo 6:9) Le gona o itše: “Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) Ka gona re swanetše go rapela Jehofa feela re diriša leina la Jesu. Go bolela’ng go rapela re diriša leina la Jesu? E le gore Jehofa a amogele dithapelo tša rena, re swanetše go bontšha gore re hlompha kabelo e kgethegilego yeo Jehofa a e neilego Jesu. Re šetše re ithutile gore Jesu o tlile lefaseng go tlo re phološa sebeng le lehung. (Johane 3:16; Baroma 5:12) Le gona Jehofa o kgethile Jesu gore e be Moperisita yo a Phagamego le Moahlodi.
10. Na re swanetše go dula ka tsela e itšego ge re rapela? Hlalosa.
10 Na re swanetše go dula ka tsela e itšego ge re rapela? Aowa, Jehofa ga a re kgopele gore re khuname, re dule goba re eme ge re rapela. Beibele e re ruta gore re ka bolela le Jehofa re le ka tsela le ge e le e efe yeo e hlomphegago. (1 Dikoronika 17:16; Nehemia 8:6; Daniele 6:10; Mareka 11:25) Seo se lego bohlokwa kudu go Jehofa ke gore re bolele le yena ka tsela e botse, e sego gore re mo rapele re dutše ka tsela e itšego. Re ka rapela ka go hlaboša lentšu goba ka setu re le lefelong le ge e le lefe le ka nako le ge e le efe, e ka ba mosegare goba bošego. Ge re rapela Jehofa, re ka bota gore o tla re kwa gaešita le ge go se na motho yo a re kwago.
11. Ke dilo dife tše dingwe tšeo re ka bolelago le Jehofa ka tšona?
11 Re ka rapelela eng? Re ka rapelela selo le ge e le sefe seo se amogelago go Jehofa. Beibele e re: “Go sa šetšwe seo re se kgopelago go ya ka thato ya Modimo, Modimo o a re kwa.” (1 Johane 5:14) Na re swanetše go rapela ka dinyakwa tša rena le dilo tšeo di re tshwenyago? Ee. Go rapela Jehofa go swanetše go swana le ge re bolela le mogwera wa rena yo mogolo. Re ka botša Jehofa selo le ge e le sefe seo se lego ka menaganong ya rena le ka dipelong tša rena. (Psalme 62:8) Re ka mo rapela gore a re nee moya wa gagwe o mokgethwa wo o lego matla gore o re thuše go dira seo se nepagetšego. (Luka 11:13) E bile re ka kgopela Jehofa gore a re nee bohlale bja go dira diphetho tše dibotse, le gona re ka mo kgopela gore a re nee matla a go lebeletšana le mathata. (Jakobo 1:5) Re swanetše go kgopela Jehofa gore a re lebalele dibe. (Baefeso 1:3, 7) Le gona re swanetše go rapelela ba bangwe, go akaretša malapa a rena le bana babo rena le dikgaetšedi ka phuthegong.
12. Dithapelong tša rena re swanetše go bolela ka eng kutšwanyana?
12 Dithapelong tša rena re swanetše go bolela ka eng kutšwanyana? Re swanetše go bolela ka Jehofa le thato ya gagwe. Re mo leboge ka go tšwa pelong bakeng sa dilo ka moka tšeo a re direlago tšona. (1 Dikoronika 29:10-13) Re tseba se ka gobane ge Jesu a be a le mo lefaseng, o ile a ruta barutiwa ba gagwe go rapela. (Bala Mateo 6:9-13.) O itše ba swanetše go thoma ka go rapelela leina la Modimo gore le kgethagatšwe, ke gore, le swarwe ka tsela e kgethwa. Ke moka Jesu o ile a bontšha gore re swanetše go rapelela Mmušo wa Modimo gore o tle le gore thato ya Jehofa e direge lefaseng ka moka. Jesu o itše ke feela ka morago ga gore re rapelele dilo tše tša bohlokwa kudu moo re ka rapelelago dinyakwa tša rena. Ge re etiša Jehofa le thato ya gagwe pele dithapelong tša rena, re bontšha seo se lego bohlokwa kudu go rena.
13. Re swanetše go rapela nako e kaaka’ng?
13 Re swanetše go rapela nako e kaaka’ng? Beibele ga e re botše. Dithapelo tša rena e ka ba tše kopana goba tše telele, go ithekgile ka maemo. Ka mohlala, re ka rapela thapelo e kopana pele re eja, eupša ra rapela e telele ge re leboga Jehofa goba re mmotša dilo tšeo di re tshwenyago. (1 Samuele 1:12, 15) Ga re nyake go rapela dithapelo tše ditelele e le feela go kgahliša batho, go etša ge ba bangwe ba ile ba dira bjalo mehleng ya Jesu. (Luka 20:46, 47) Jehofa ga a thabišwe ke dithapelo tša mohuta woo. Selo sa bohlokwa go Jehofa ke gore re rapele go tšwa pelong.
14. Re swanetše go rapela gakae, gomme se se re ruta’ng ka Jehofa?
14 Re swanetše go rapela gakae? Jehofa o re botša gore re bolele le yena ka mehla. Beibele e re re swanetše go ‘rapela re sa kgaotše,’ re ‘phegelele thapelong,’ gomme re ‘rapele ka mehla.’ (Mateo 26:41; Baroma 12:12; 1 Bathesalonika 5:17) Jehofa o dula a ikemišeditše go re theetša. Re ka mo leboga letšatši le letšatši ka ge a re bontšha lerato le go re fa dilo tšeo re di hlokago. Le gona re ka mo kgopela gore a re nee tlhahlo, matla le khomotšo. Ge e ba re tloga re tšeela godimo tokelo yeo re nago le yona ya go rapela Jehofa, re tla diriša sebaka se sengwe le se sengwe go bolela le yena.
15. Ke ka baka la’ng re swanetše gore re re “amene” mafelelong a thapelo?
15 Ke ka baka la’ng re swanetše gore “amene” mafelelong a thapelo? Lentšu “amene” le bolela gore “go bjalo” goba “a go be bjalo.” Ke tsela ya go bontšha gore re tiišetša seo re se boletšego thapelong, ke gore, se tšwa pelong. (Psalme 41:13) Le gona Beibele e re ruta gore ke mo gobotse gore re re “amene” mafelelong a thapelo e rapelwago phatlalatša go bontšha gore re dumelelana le seo se bego se bolelwa. Re ka dira seo ka setu goba ka go hlaboša.
KAMOO MODIMO A ARABAGO DITHAPELO TŠA RENA
16. Na ruri Jehofa o araba dithapelo tša rena? Hlalosa.
16 Na ruri Jehofa o araba dithapelo tša rena? Ee, o a di araba. Beibele e mmitša “Mokwi wa thapelo.” (Psalme 65:2) Jehofa o kwa le go araba dithapelo tšeo di tšwago dipelong tša batho ba dimilione, gomme o dira bjalo ka ditsela tše dintši tše difapafapanego.
17. Jehofa o diriša bjang barongwa le bahlanka ba gagwe ba mo lefaseng go araba dithapelo tša rena?
17 Jehofa o araba dithapelo tša rena a diriša barongwa le bahlanka ba gagwe ba mo lefaseng. (Baheberu 1:13, 14) Go na le mehlala e mentši ya batho bao ba ilego ba rapela Jehofa gore a ba thuše go kwešiša Beibele, gomme ka moragonyana ga moo, ba ile ba etelwa ke Dihlatse tša Jehofa. Beibele e bontšha gore barongwa ba tšea karolo modirong wa go bolela “ditaba tše dibotse” lefaseng ka moka. (Bala Kutollo 14:6.) Le gona, ba bantši ba rena re ile ra rapela Jehofa ka bothata bjo itšego goba senyakwa se itšego gomme ka morago ra hwetša thušo yeo re e hlokago go ngwanabo rena wa Mokriste goba kgaetšedi.
18. Jehofa o diriša bjang moya wa gagwe o mokgethwa le Beibele go araba dithapelo tša rena?
18 Jehofa o diriša moya wa gagwe o mokgethwa go araba dithapelo tša rena. Ge re mo rapela gore a re thuše go lebeletšana le bothata bjo itšego, a ka diriša moya wa gagwe o mokgethwa go re hlahla le go re nea matla. (2 Bakorinthe 4:7) Le gona Jehofa o diriša Beibele go araba dithapelo tša rena le go re thuša go dira diphetho tše bohlale. Ge re bala Beibele, re ka hwetša mangwalo ao a tla re thušago. E bile Jehofa a ka diriša motho yo a itšego yo a arabago sebokeng gore a arabe thapelo ya gago goba a diriša mogolo ka phuthegong go bolela ntlha e itšego yeo e tšwago ka Beibeleng.
19. Ke ka baka la’ng go ka bonagala eka Jehofa ga a arabe dithapelo tša rena?
19 Lega go le bjalo, ka dinako tše dingwe re ka ipotšiša gore: ‘Ke ka baka la’ng Jehofa a se a tšwa a araba dithapelo tša ka?’ Gopola gore o a tseba gore o tla di araba neng le gona bjang. O tseba seo re se hlokago. Re ka swanelwa ke go rapela ka lebakanyana go bontšha gore re tloga re tiišitše ka seo re se botšago Modimo le go bontšha gore re tloga re na le tumelo go yena. (Luka 11:5-10) Ka dinako tše dingwe Jehofa o araba dithapelo tša rena ka tsela yeo re sego ra e letela. Ka mohlala, re ka rapela ka boemo bjo itšego bjo boima, eupša go e na le gore a tloše bothata bjoo, a ka re nea matla a gore re bo kgotlelele.
20. Ke ka baka la’ng re swanetše go rapela Jehofa ka mehla?
20 Ruri re na le tokelo e kgolo kudu ya go rapela Jehofa! Re ka kgodišega gore o tla theetša dithapelo tša rena. (Psalme 145:18) Le gona ge re dutše re rapela Jehofa ka mehla go tšwa pelong, ke moo re tlago go ba le segwera se se tiilego le yena.


text:
Tlhahlo ya go Ithuta
Taonelouta dikarolo tše tša tlhahlo ya go ithuta Beibele, gomme o di diriše le puku ya Ke Eng Seo ge e le Gabotse Beibele e se Rutago? Ithute ka seo o se dumelago le lebaka leo o se dumelago, hlahloba seo Beibele e se rutago, ke moka o bone kamoo o ka hlalosetšago ba bangwe ka ditumelo tša gago.
Ke Eng Seo ge e le Gabotse Beibele e se Rutago?
Puku ye ya go ithuta Beibele ke sedirišwa seo se hlametšwego go go thuša go ithuta seo Beibele e se bolelago ka ditaba tše dintši, tše swanago le lebaka leo ka lona re tlaišegago, seo se diregago go rena ge re ehwa, seo re ka se dirago gore bophelo bja lapa e be bjo bo thabišago gotee le tše dingwe tše dintši.
KGAOLO 1
Therešo ke Efe ka Modimo? (Karolo 1)
O be o ka araba bjang ge motho yo mongwe a be a ka re: “Modimo o otla batho ka go ba dira gore ba tlaišege”?
KGAOLO 1
Therešo ke Efe ka Modimo?—Karolo 2
Na ruri go a kgonega go ba mogwera wa Modimo?
KGAOLO 2
Beibele—Puku e Tšwago go Modimo (Karolo 1)
Batho ke bona ba ngwadilego Beibele, ka gona ke bjang e ka bago ‘puku e tšwago go Modimo’?
KGAOLO 2
Beibele—Puku e Tšwago go Modimo (Karolo 2)
E nngwe ya dikarolo tša yona, mohlomongwe go feta tše dingwe ka moka, ke go kgodiša batho gore Beibele e swanetše go ba e etšwa go Modimo.
KGAOLO 3
Morero wa Modimo ka Lefase ke Ofe? (Karolo 1)
Na Modimo o be a rerile gore dilo di be ka tsela yeo di lego ka yona gona bjale?
KGAOLO 4
Jesu Kriste ke Mang? (Karolo 1)
O ka araba bjang motho yo a rego Jesu e be e fo ba motho yo a lokilego, e sego go feta moo?
KGAOLO 4
Jesu Kriste ke Mang? (Karolo 2)
O ka araba bjang motho yo a rego Jesu o lekana le Modimo?
KGAOLO 4
Jesu Kriste ke Mang? (Karolo 3)
Ke bjang a ipontšhitšego e le yo matla le yo bonolo?
KGAOLO 5
Topollo—Mpho e Bohlokwa Yeo Modimo a re Neilego Yona (Karolo 1)
Na go a kgonega gore re phologe feela ka go bontšha gore re na le tumelo?
KGAOLO 5
Topollo—Mpho e Bohlokwa Yeo Modimo a re Neilego Yona (Karolo 2)
Lehu la motho yo a hwilego mengwaga e sekete e fetilego le ka nkgoma bjang?
KGAOLO 6
Bahu ba Kae? (Karolo 1)
Na ba phela e le dibopiwa tše dingwe? Na ba fišwa mollong wa dihele?
KGAOLO 6
Bahu ba Kae? (Karolo 2)
Na lehu ke karolo ya tlhago ya bophelo?
KGAOLO 7
Kholofelo ya Kgonthe ka Baratiwa ba Gago Bao ba Hwilego (Karolo 1)
Ge e ba o kwele bohloko, na se se bolela gore o hloka tumelo ka tsogo?
KGAOLO 7
Kholofelo ya Kgonthe ka Baratiwa ba Gago Bao ba Hwilego (Karolo 2)
O ka araba bjang motho yo a sa dumelego gore go tla ba le tsogo ya bahu?
KGAOLO 9
Na re Phela “Mehleng ya Bofelo”? (Karolo 1)
Batho ba bangwe ba thatafalelwa ke go dumela gore re phela mehleng ya bofelo. Re na le mabaka afe ao a re kgodišago gore lefase le le kgauswi le go fela?
KGAOLO 10
Kamoo Dibopiwa tša Moya di re Kgomago ka Gona (Karolo 1)
Na barongwa ba gona e le ka kgonthe? Na go na le barongwa ba babe? Diriša tlhahlo ye ya go ithuta go hwetša dikarabo tša dipotšišo tše.
KGAOLO 11
Ke ka Baka La’ng Modimo a Dumelela Tlaišego? (Karolo 1)
Ge e ba Modimo e le ramatlaohle, na dilo ka moka tše mpe ga di bakwe ke yena?
KGAOLO 11
Ke ka Baka La’ng Modimo a Dumelela Tlaišego? (Karolo 2)
Mangwalo a araba potšišo ye e thata ka tsela e kwagalago le e kgotsofatšago.
KGAOLO 12
Go Phela ka Tsela Yeo e Thabišago Modimo (Karolo 3)
Go nyakega gore re dire maiteko gore re kgone go phela ka go dumelelana le melao ya Modimo. Na go na le mohola gore re dire maiteko ao?
KGAOLO 14
Kamoo o ka Dirago Bophelo bja Lapa la Gago Gore bo Thabiše (Karolo 1)
Ke eng seo se ka thušago banyalani gore ba thabe? Hlahloba ditumelo tša gago, hlahloba seo Beibele e se rutago gomme o ithute kamoo o ka hlalosetšago ba bangwe ditumelo tša gago o diriša letlakala le la go itekola.
KGAOLO 15
Borapedi bjo Modimo a bo Amogelago (Karolo 2)
Na go lekane go no dumela gore Modimo o gona e le gore a re amogele? Goba na o nyaka gore barapedi ba gagwe ba dire se sengwe?


text:
TABA YA LETLAKALA LA KA NTLE
Na Beibele e no ba Puku e Botse?
Beibele e ngwadilwe mo e ka bago mengwageng e dikete tše pedi e fetilego. Ga e sa le go tloga ka nako yeo, dipuku tše dintši kudu di ile tša ba gona le go hwelela. Eupša e sego Beibele. Ela hloko dintlha tše di latelago.
Beibele e phologile go hlaselwa o šoro ke batho ba bantši bao ba nago le matla a bolaodi. Ka mohlala, ge e bolela ka dinaga tše itšego tšeo go thwego ke tša Bokriste tša lekgolong la bo-13 go ya go la bo-15 la nywaga, puku ya An Introduction to the Medieval Bible e re “go ba ga motho le Beibele le go e bala ka segagabo go be go tswalanywa kudu le bohlanogi le kganetšo.” Diithuti tšeo di bego di fetolela Beibele ka segagabo tšona goba tšeo di bego di kgothaletša batho go ithuta Beibele di be di bea maphelo a tšona kotsing. Tše dingwe di ile tša bolawa.
Go sa šetšwe manaba a Beibele a mantši, batho ba bantši lefaseng ka moka ba na le yona
—e bile e sa dutše e —hwetšagala gohle. Go akanyetšwa gore go gatišitšwe dikopi tša yona tše e ka bago tše dibilione tše hlano, e feletše goba ka dikarolo tša yona, ka maleme a fetago a 2 800. Se se fapana kudu le dipuku tša filosofi, tša thutamahlale le dipuku tše dingwe tšeo di ka bago di sa hwetšagale kudu gomme ka go akgofa tša felelwa ke mohola.
Beibele e thušitše go boloka a mangwe a maleme ao e fetoletšwego ka ona le go a kaonefatša. Phetolelo ya Sejeremane yeo e fetoletšwego ke Martin Luther e ile ya kaonefatša kudu leleme leo. Kgatišo ya mathomo ya King James Version e hlalositšwe e le “yeo mohlomongwe e lego puku e nnoši yeo e dirišitšwego ke batho ba bantši yeo e kilego ya gatišwa” ka Seisemane.
Beibele e “kgomile kudu setšo sa ka Bodikela, ga se ya kgoma feela bodumedi le mediro ya bjona, eupša gape e kgomile le tša bokgabo, tša bongwadi, molao, dipolotiki le dilo tše dingwe tše dintši kudu.”
—The Oxford Encyclopedia of the Books of the Bible.
Tšeo e fo ba tše dingwe tša dintlha tšeo di dirago gore Beibele e phale dipuku ka moka. Lega go le bjalo, ke ka baka la’ng e tumile gakaakaa? Ke ka baka la’ng batho ba ile ba bea maphelo a bona kotsing bakeng sa yona? Mabaka a mantši a seo a akaretša a latelago: Beibele e na le tsebišo e bohlale mabapi le kamoo re swanetšego go phela ka gona le kamoo re ka bago bagwera ba Modimo. Beibele e re thuša go kwešiša sebaki se segolo sa tlaišego ya batho le dintwa. Se sekaone le go feta ke gore e holofetša gore mathata ao a tla fela, ya ba ya utolla gore seo se tla direga bjang.
Beibele e re Thuša go Tseba Modimo le go ba le Boitshwaro
Thuto e bohlokwa. Lega go le bjalo, kuranteng ya Canada ya Ottawa Citizen go boletšwe gore “thuto . . . yeo e neago motho maemo . . . ga e kgonthišetše gore motho a ka kgona go dira diphetho tše di nepagetšego tša boitshwaro.” Nyakišišo yeo e dirilwego lefaseng ka bophara yeo e gatišitšwego ke Edelman, e lego khamphani ya ditswalano tša batho, e bontšha gore ruri batho ba bantši bao ba rutegilego
Beibele e ruta kudu ka ditaba tša Modimo le kamoo re swanetšego go itshwara ka gona. E re ruta ka “toko, toka le go botega, [ra] lemoga tsela ka moka ya go loka.” (Diema 2:9) Ka mohlala, monna wa mengwaga e 23, yoo re tla mmitšago Stephen, o be a le kgolegong kua Poland. Ge a le moo, o ile a ithuta Beibele le go lemoga keletšo ya yona e holago. O ngwadile gore: “Bjale ke bona seo se bolelwago ke go ‘godiša tatago le mmago.’ E bile ke ithutile go laola maikwelo a ka, kudukudu go galefa ka mo go feteletšego.”
Stephen o ile a naganišiša ka molao wa motheo woo o hwetšwago go Diema 19:11, wo o rego: “Temogo ya motho e fokotša bogale bja gagwe gomme go botse ge a sa latišiše molato.” Ga bjale ge Stephen a lebeletšana le boemo bjo boima, o leka go bo lekola a išitše maswafo fase le go diriša melao ya motheo ya Beibele ya maleba. O itše: “Ke hweditše gore Beibele ke puku e di phalago tšohle ya tlhahlo.”
Maria, yoo e lego Hlatse ya Jehofa, o ile a rogwa gare ga batho ke mosadi yo a nago le kgethollo, yoo a ilego a baka mpherefere. Eupša go e na le gore Maria a itefeletše, o ile a no itshepelela a išitše maswafo fase. Ke moka mosadi yola o ile a swabišwa ke boitshwaro bja gagwe gomme a nyaka Dihlatse tša Jehofa. Mo e ka bago ka morago ga kgwedi, ge mosadi yoo a be a bona Maria gape, o ile a mo gokarela gomme a kgopela tshwarelo. Go feta moo, o ile a lemoga gabotse gore boleta bja Maria le boitshwaro bja gagwe bo bontšha gore ke yo mongwe wa Dihlatse tša Jehofa. Mafelelo e bile afe? Mosadi yoo gotee le ditho tše hlano tša lapa la gabo ba ile ba dira phetho ya go ithuta Beibele le Dihlatse tša Jehofa.
Jesu Kriste o itše bohlale bo hlatselwa ka mafelelo a bjona. (Luka 7:35) Ka baka leo, go na le bohlatse bjo bontši bja gore melao ya motheo ya Beibele e tloga e šoma! E re dira gore re be batho ba bakaone. E “dira gore yo a se nago temogo a be bohlale,” e “thabiša pelo” gomme e “phadimiša mahlo” ka go re botša ka Modimo le kamoo re swanetšego go itshwara ka gona.
Beibele e Hlalosa Lebaka Leo go Nago le Tlaišego le Dintwa
Ge banyakišiši ba nyakišiša malwetši a šoro, ba leka go hwetša seo se a bakilego. Mokgwa wo o šoma le tabeng ya ge re nyaka go kwešiša lebaka leo go nago le tlaišego le dintwa. Le gona, Beibele e thuša kudu ka gobane e re botša ka ditiragalo tša mathomong a bophelo bja rena, e lego nako yeo mathata a rena a thomilego ka yona.
Puku ya Genesi e utolla gore mathata a batho a thomile ge batho ba mathomo ba be ba rabela kgahlanong le Modimo. Gare ga dilo tše dingwe, ba ile ba kgetha go itirela phetho mabapi le se se lokilego le se se fošagetšego
Beibele e Nea Kholofelo
Beibele e re kgonthišetša gore ka ge Modimo a rata bao ba hlomphago bolaodi bja gagwe le melao ya gagwe, a ka se kgotlelele sa ruri bobe le tlaišego. Ba babe “ba tla ja dienywa tša tsela ya bona.” (Diema 1:30, 31) Ka lehlakoreng le lengwe, “ba boleta bona e tla ba beng ba lefase, ba tla thaba kudu ka baka la go ata ga khutšo.”
Modimo o tla phethagatša morero wa gagwe wa go dira gore mo lefaseng go be le khutšo a diriša ‘Mmušo wa Gagwe.’ (Luka 4:43) Mmušo woo ke pušo yeo e tlago go buša lefase ka moka, gomme Modimo o tla o diriša go bontšha tshwanelo ya gagwe ya go ba Mmuši wa batho. Jesu o bontšhitše gore Mmušo wo o tla buša mo lefaseng, gomme thapelong ya gagwe ya mohlala a re: “Mmušo wa gago a o tle. Thato ya gago a e direge . . . mo lefaseng.”
Ee, bao ba tlago go bušwa ke Mmušo wa Modimo ba tla dira thato ya Modimo gomme ba dumela gore Mmopi ke yena a swanelegago go buša batho, e sego motho le ge e le ofe. Go tla fela bomenetša, megabaru, go fapana ga maemo a tša ikonomi, kgethollo ya semorafo le dintwa. Go tla ba le lefase le tee e le ka kgonthe, mmušo o tee le ditekanyetšo tše di swanago tša boitshwaro le tsela e tee ya go hlankela Modimo.
Ge e ba re nyaka go tlo phela lefaseng leo, go nyakega gore re ithute ka Modimo. Timotheo wa Pele 2:3, 4 e re: “[Thato ya Modimo ke] gore mehuta yohle ya batho e phološwe gomme e fihle tsebong e nepagetšego ya therešo.” Therešo yeo e akaretša dithuto tša Beibele tša seo re ka rego ke molaotheo wa Mmušo wa Modimo, e lego melao le melao ya motheo yeo Mmušo wa Modimo o tlago go buša ka yona. Mehlala ya melao yeo e ka hwetšwa Thutong ya Thabeng ya Jesu Kriste. (Mateo, dikgaolo 5-7) Ge o bala dikgaolo tšeo tše tharo, leka go bona ka leihlo la kgopolo kamoo bophelo bo tlago go ba ka gona ge yo mongwe le yo mongwe a tla be a diriša bohlale bja Jesu.
Na re swanetše go makatšwa ke gore Beibele ke puku yeo batho ba bantši ba nago le yona lefaseng ka moka? Le gatee! Dithuto tša yona di bontšha gore e tšwa go Modimo. Le gona taba ya gore batho ba bantši lefaseng ka moka ba na le yona e bontšha gore Modimo o nyaka gore batho ba maleme ka moka le ditšhaba ka moka ba ithute ka yena, gomme ba tle ba hwetše ditšhegofatšo tša Mmušo wa gagwe.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.
Ke Eng Seo ge e le Gabotse Beibele e se Rutago?
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?
Kgopela Thuto ya Mahala ya Beibele
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
KGAOLO YA BOTSHELELA
Bahu ba Kae?
Go direga’ng go rena ge re e-hwa?
Ke ka baka la’ng re e-hwa?
Na e tla ba mo go homotšago go tseba therešo mabapi le lehu?
1-3. Ke dipotšišo dife tšeo batho ba di botšišago mabapi le lehu, gomme ke dikarabo dife tšeo madumedi a sa swanego a di neago?
TŠE ke dipotšišo tšeo batho ba ilego ba nagana ka tšona ka nywaga e dikete. Ke dipotšišo tše bohlokwa. Go sa šetšwe gore re bomang goba re dula kae, dikarabo tša tšona di kgoma yo mongwe le yo mongwe wa rena.
2 Kgaolong e fetilego, re ahla-ahlile kamoo sehlabelo sa topollo sa Jesu Kriste se butšego tsela e išago bophelong bjo bo sa felego. E bile re ithutile gore Beibele e bolela e sa le pele ka nako yeo “lehu le ka se [hlwego] le sa ba gona.” (Kutollo 21:4) Ge re sa letile seo, ka moka ga rena re a hwa. Kgoši Salomo yo bohlale o itše: “Ba ba phelaxo ba tseba xore ba tlo hwa.” (Mmoledi 9:5) Re leka go phela nako e telele kamoo go ka kgonegago. Lega go le bjalo, re ipotšiša gore go tla direga eng go rena ge re e-hwa.
3 Re a lla ge bao re ba ratago ba e-hwa. Le gona re ka botšiša gore: ‘Go diregile’ng ka bona? Na ba a tlaišega? Na ba re hlokometše? Na re ka ba thuša? Na re tla ka ra ba bona gape?’ Madumedi a lefase a nea dikarabo tše di sa swanego tša dipotšišo tše. A mangwe a ruta gore ge e ba o phela bophelo bjo bo lokilego, o tlo ya legodimong, eupša ge e ba o phela bophelo bjo bo sa lokago o tlo fsela lefelong la tlhokofatšo. Madumedi a mangwe a ruta gore lehung batho ba fetela lefelong la moya e le gore ba be le bagologolo ba bona. Madumedi a mangwe a ruta gore bahu ba ya lefaseng la ka tlase gore ba yo ahlolwa gomme ba tswalwe lefsa goba ba tswalwe gape ka mmele o mongwe.
4. Ke kgopolo efe ya motheo yeo madumedi a mantši a nago le yona mabapi le lehu?
4 Dithuto tše bjalo tša bodumedi ka moka di na le kgopolo e tee ya motheo—gore karolo e nngwe ya rena e phologa lehu la mmele wa nama. Go ya ka mo e ka bago bodumedi bjo bongwe le bjo bongwe bja nakong e fetilego le bja gona bjale, re phela ka mo go sa felego ka tsela e itšego re e-na le bokgoni bja go bona, go kwa le go nagana. Lega go le bjalo, seo se ka kgonega bjang? Dikwi tša rena gaešita le dikgopolo tša rena, ka moka di kgokagantšwe le go šoma ga bjoko bja rena. Ge motho a e-hwa, bjoko bo kgaotša go šoma. Menagano ya rena, maikwelo le dikwi ga di tšwele pele di šoma di le noši ka tsela e nngwe e sa kwešišegego. Ga di sa phela ge bjoko bja rena bo se sa šoma.
KE’NG SEO GE E LE GABOTSE SE DIREGAGO LEHUNG?
5, 6. Ke’ng seo Beibele e se rutago ka boemo bja bahu?
5 Seo se diregago lehung ga se selo seo Jehofa yo e lego Mmopi wa bjoko a sa se tsebego. O tseba therešo, e bile ka Lentšung la gagwe e lego Beibele o hlalosa boemo bja bahu. Thuto ya yona ye e lego molaleng ke ya gore: Ge motho a e-hwa, o kgaotša go ba gona. Lehu ke selo se se fapanego le bophelo. Bahu ga ba bone goba go kwa goba go nagana. Ga go na karolo le e tee ya rena yeo e phologago lehu la mmele. Ga re na moya (soul) goba moya (spirit) o sa hwego. *
6 Ka morago ga gore Salomo a lemoge gore ba ba phelago ba a tseba gore ba tlo hwa, o ile a ngwala gore: “Xo bahu xa xo se se tsebyaxo.” (Mongwalo o sekamego ke wa rena.) Ke moka o ile a oketša therešong yeo ya motheo ka go bolela gore bahu ba ka se bontšhe lerato goba lehloyo le gore “xa xo na modirô, xa xo na kxopolô, xa xo tsebô le bohlale [kua lebitleng].” (Mmoledi 9:5, 6, 10) Ka mo go swanago, Psalme 146:4 e bolela gore ge motho a e-hwa, “ké mo xo fêlaxo maanô a [gagwe].” Re batho ba hwago e bile ga re phologe lehu la mmele wa rena. Bophelo bjo re bo thabelago bo swana le kgabonyana ya kerese. Ge kgabonyana e tima, ga go na mo e yago. Ga e sa le gona.
SEO JESU A SE BOLETŠEGO KA LEHU
7. Jesu o ile a hlalosa bjang gore lehu le swana le eng?
7 Jesu Kriste o boletše ka boemo bja bahu. O dirile bjalo mabapi le Latsaro monna yo a bego a mo tseba gabotse le yo a bego a hwile. Jesu o ile a botša barutiwa ba gagwe gore: “Latsaro mogwera wa rena o ile go khutša.” Barutiwa ba ile ba nagana gore Jesu o ra gore Latsaro o khuditše ka go robala, e le gore a fole bolwetšing. Ba be ba fošitše. Jesu o ile a hlalosa a re: “Latsaro o hwile.” (Johane 11:11-14) Ela hloko gore Jesu o ile a swantšha lehu le go khutša gotee le go robala. Latsaro o be a se legodimong goba heleng e tukago. O be a sa kopane le barongwa goba bagologolo. Latsaro o be a sa tswalwe gape e le motho yo mongwe. O be a robetše lehung, bjalo ka ge eka o borokong bjo bogolo bjo bo se nago ditoro. Mangwalo a mangwe gape a swantšha lehu le boroko. Ka mohlala, ge morutiwa Stefano a be a thungwa ka mafsika go fihlela a e-hwa, Beibele e bolela gore o ile “a robala.” (Ditiro 7:60) Ka mo go swanago, moapostola Paulo o ile a ngwala ka ba bangwe bao nakong ya gagwe ba bego “ba robetše” lehung.—1 Ba-Korinthe 15:6.
8. Re tseba bjang gore e be e se morero wa Modimo gore batho ba hwe?
8 Na e be e le morero wa Modimo wa mathomong gore batho ba hwe? Le gatee! Jehofa o bopile motho gore a phele ka mo go sa felego lefaseng. Ka ge re ithutile pejana pukung ye, Modimo o ile a bea batho ba babedi ba pele paradeiseng e botse. O ile a ba šegofatša ka bophelo bjo bo phethagetšego bja mmele. Jehofa o be a nyaka gore ba hwetše dilo tše botse feela. Na go na le motswadi le ge e le ofe yo lerato yo a nyakago gore bana ba gagwe ba tlaišwe ke bohloko bja go tšofala le go hwa? Ga go bjalo le gatee! Jehofa o be a rata bana ba gagwe gomme a nyaka gore ba ipshine ka lethabo le le sa felego mo lefaseng. Ge e bolela ka batho, Beibele e re: “Bosafelego [Jehofa] o bo beile dipelong tša bona.” (Mmoledi 3:11, PK) Modimo o re bopile re e-na le kganyogo ya go phela ka mo go sa felego. Le gona o butše tsela ya gore kganyogo yeo e kgotsofatšwe.
LEBAKA LEO KA LONA BATHO BA HWAGO
9. Ke thibelo efe yeo Jehofa a ilego a e bea go Adama, gomme ke ka baka la’ng go be go se thata go kwa taelo ye?
9 Ka gona, ke ka baka la’ng batho ba e-hwa? Gore re hwetše karabo, re swanetše go ela hloko seo se ilego sa direga nakong ya ge go be go e-na le monna o tee le mosadi o tee feela lefaseng. Beibele e hlalosa gore: “Morêna Modimo a mediša dihlare tšohle tše di kxahlišaxo xe di bônwa, tše bose xe di lewa.” (Genesi 2:9) Lega go le bjalo, go be go e-na le thibelo e tee. Jehofa o boditše Adama gore: “Dihlare ka moka tša thšemo yé O ka di ja. Fêla, sehlare sa xo tseba botse le bobe sôna O se kê wa se ja; ka xobane mohla ò tl’o xo se ja O tlo hwa lehu.” (Genesi 2:16, 17) Go be go se thata go kwa taelo ye. Go be go e-na le dihlare tše dingwe tše dintši tšeo Adama le Efa ba bego ba ka di ja. Eupša ga bjale ba be ba hweditše sebaka se se kgethegilego sa go bontšha tebogo ya bona go Yo a ba filego dilo ka moka go akaretša le bophelo bjo bo phethagetšego. Go kwa ga bona go be go tla bontšha gape gore ba be ba hlompha bolaodi bja Tatago bona wa legodimong le gore ba be ba nyaka tlhahlo ya gagwe e lerato.
10, 11. (a) Batho ba babedi ba pele ba ile ba se kwe Modimo bjang? (b) Ke ka baka la’ng go se kwe ga Adama le Efa e be e le taba e kgolo kudu?
10 Ka manyami, batho ba babedi ba pele ba ile ba kgetha go se kwe Jehofa. A bolela ka go diriša noga, Sathane o ile a botšiša Efa gore: “Afá Modimo ó boletše a re: Dihlare tšohle tša thšemo yé Le se kê la di ja?” Efa a fetola ka gore: “Dihlare tša thšemo yé dienywa tša tšôna re a di ja. Fêla, dienywa tša sehlare séla sa mo xare xa thšemo, tšôna Modimo ó itše: Le se kê la di ja, ’me Le se kê la di swara, xore Le se hwê.”—Genesi 3:1-3.
11 Sathane o ile a re: “Le ka se kê la hwa lehu. Xe e le Modimo, yêna ó tseba xore mohla Lè se jaxo mahlô a lena a tlo buduloxa la ba byalo ka Modimo, la tseba botse le bobe.” (Genesi 3:4, 5) Sathane o be a nyaka gore Efa a dumele gore o tla holega ge a ka ja seenywa se se ileditšwego. Go ya ka yena, Efa o be a ka itirela phetho mabapi le seo se lokilego le seo se fošagetšego; o be a ka dira seo a bego a se nyaka. Sathane gape o ile a latofatša Jehofa ka gore o be a boletše maaka mabapi le ditla-morago tša go ja seenywa. Efa o ile a dumela Sathane. Ka gona o ile a kga se sengwe sa dienywa gomme a ja. Ke moka a nea monna wa gagwe le yena a se ja. Ga se ba dira se ka baka la go se tsebe. Ba be ba tseba gore ba be ba dira sona seo Modimo a ba boditšego gore ba se ke ba se dira. Ka go ja seenywa, ba ile ba se kwe ka boomo taelo e bonolo le e leka-lekanego. Ba bontšhitše go nyatša Tatago bona wa legodimong le bolaodi bja gagwe. Go se hlomphe Mmopi wa bona yo lerato ka tsela ye go be go ka se lokafatšwe!
12. Ke’ng seo se tlago go re thuša go kwešiša kamoo Jehofa a ilego a ikwa ka gona ge Adama le Efa ba be ba kgetha tsela ya go mo ganetša?
12 Ka mohlala: O be o tla ikwa bjang ge e ba o godišitše le go hlokomela morwa goba morwedi yoo ka morago a se sa go kwago ka tsela yeo e bontšhago gore ga a go hlomphe goba gona go go rata? Seo se be se tla go bakela manyami a magolo. Ka gona nagana gore Jehofa o swanetše go ba a ile a kwa bohloko gakaakang ge Adama le Efa ba be ba kgetha tsela ya go mo ganetša.
13. Ke’ng seo Jehofa a boletšego gore se be se tla diragalela Adama lehung, gomme seo se bolela’ng?
13 Jehofa o be a se na lebaka la gore a ka tlogela Adama le Efa bao ba sa kwego gore ba phele ka mo go sa felego. Ba ile ba hwa, go etša ge a ile a bolela gore ba tla hwa. Adama le Efa ba ile ba kgaotša go ba gona. Ga se ba fetela lefelong la moya. Re tseba se ka baka la seo Jehofa a ilego a se botša Adama ka morago ga go mo sekišetša go se kwe ga gagwe. Modimo o ile a re: “[O tlo] boêla mmung; ka xobane O nthšitšwe mmung; O lerole; ’me sa xaxo ké xo boêla leroleng.” (Genesi 3:19) Modimo o be a bopile Adama ka lerole la mmu. (Genesi 2:7) Pele ga moo, Adama o be a se gona. Ka gona, ge Jehofa a bolela gore Adama o tla boela leroleng, O be a bolela gore Adama o be a tla boela boemong bja go se be gona. Adama o be a ka se phele go swana le lerole leo a bopilwego ka lona.
14. Ke ka baka la’ng re e-hwa?
14 Adama le Efa nkabe ba sa phela le lehono, eupša ba ile ba hwa ka baka la ge ba kgethile go se kwe Modimo gomme ka baka leo ba dira sebe. Lebaka leo ka lona re hwago ke gore boemo bja Adama bja sebe gotee le lehu di ile tša fetela go ditlogolo tša gagwe ka moka. (Ba-Roma 5:12) Sebe seo se swana le bolwetši bjo šoro bjo bo abetšwego bjoo go se nago motho yo a ka bo tšhabelago. Mafelelo a sebe e lego lehu, ke thogako. Lehu ke lenaba, e sego mogwera. (1 Ba-Korinthe 15:26) Re ka leboga gakaakang gore Jehofa o neile topollo e le go re hlakodiša lenabeng le leo le boifišago!
GO TSEBA THEREŠO MABAPI LE LEHU GO A HOLA
15. Ke ka baka la’ng e le mo go homotšago go tseba therešo mabapi le lehu?
15 Seo Beibele e se rutago ka boemo bja bahu se a homotša. Ka ge re bone, bahu ga ba tlaišwe ke bohloko goba manyami. Ga go na lebaka la gore re ba tšhabe ka gobane ba ka se re gobatše. Ga ba nyake thušo ya rena e bile le bona ba ka se re thuše. Re ka se bolele le bona e bile ba ka se bolele le rena. Baetapele ba bantši ba bodumedi ba bolela maaka ka gore ba ka thuša bao ba hwilego, gomme batho bao ba dumelago baetapele ba bjalo ba ba nea tšhelete. Eupša go tseba therešo go re šireletša gore re se ke ra forwa ke bao ba rutago maaka a bjalo.
16. Ke mang yo a tutueditšego dithuto tša madumedi a mantši, gomme o dirile seo bjang?
16 Na bodumedi bja gago bo dumelelana le seo Beibele e se rutago ka bahu? Madumedi a mantši ga a dumelelane le seo. Ka baka la’ng? Ka gobane dithuto tša ona di be di dutše di tutuetšwa ke Sathane. O diriša bodumedi bja maaka go dira gore batho ba dumele gore ka morago ga gore mebele ya bona e hwe, ba tla tšwela pele ba phela lefelong la moya. Se ke maaka ao Sathane a a kopanyago le maaka a mangwe go dira batho gore ba furalele Jehofa Modimo. O dira seo bjang?
17. Ke ka baka la’ng thuto ya go hlokofatšwa ka mo go sa felego e hlompholla Jehofa?
17 Ka ge re bone pejana, madumedi a mangwe a ruta gore ge e ba motho a phela bophelo bjo bobe, ka morago ga lehu o tlo ya lefelong la mollo o hlokofatšago e le gore a tlaišege ka mo go sa felego. Thuto ye e hlompholla Modimo. Jehofa ke Modimo yo lerato gomme le ka mohla a ka se dire gore batho ba tlaišege ka tsela ye. (1 Johane 4:8) Na o be o tla ikwa bjang ka monna yo a otlago ngwana yo a sa kwego ka go beša diatla tša gagwe mollong? Na o be o tla hlompha monna yo bjalo? Ge e le gabotse, na o be o tla nyaka le go mo tseba? Ga go bjalo le gatee! Mohlomongwe o be o tla nagana gore ke yo sehlogo kudu. Lega go le bjalo, Sathane o nyaka gore re dumele gore Jehofa o hlokofatša batho mollong ka mo go sa felego!
18. Go rapela bahu go theilwe maakeng afe a bodumedi?
18 Sathane gape o diriša madumedi a mangwe go ruta gore ka morago ga lehu batho e ba meoya yeo e swanetšego go hlompšha le go godišwa ke ba ba phelago. Go ya ka thuto ye, meoya ya bahu e ka ba bagwera ba matla goba manaba a boifišago. Batho ba bantši ba dumela maaka a. Ba boifa bahu e bile ba a ba godiša le go ba rapela. Go fapana le se, Beibele e ruta gore bahu ba robetše le gore re swanetše go rapela Modimo a nnoši wa therešo, Jehofa, Mmopi le Mohlokomedi wa rena.—Kutollo 4:11.
19. Go tseba therešo mabapi le bahu go re thuša go kwešiša dithuto dife tše dingwe tša Beibele?
19 Go tseba therešo mabapi le bahu go go šireletša tabeng ya go forwa ke maaka a bodumedi. E bile go go thuša gore o kwešiše dithuto tše dingwe tša Beibele. Ka mohlala, ge o lemoga gore batho ge ba e-hwa ga ba fetele lefelong la moya, kholofetšo ya bophelo bjo bo sa felego lefaseng la paradeise e ba le seo e se bolelago kudu go wena.
20. Ke potšišo efe yeo re tlago go e ahla-ahla kgaolong e latelago?
20 Nakong e fetilego, monna wa go loka Jobo o ile a botšiša potšišo ye: “A fa motho a ka re go hwa, a buša a phela?” (Jobo 14:14, PK) Na motho yo a sa phelego yo a robetšego lehung a ka bušetšwa bophelong? Seo Beibele e se rutago mabapi le se ke se se homotšago e le ruri, bjalo ka ge kgaolo e latelago e tla bontšha.
^ ser. 5 Bakeng sa go ahla-ahlwa ga mantšu “moya (soul)” le “moya (spirit),” hle bona Mametletšo, matlakala 208-11.


text:
Opelela Jehofa—Dikopelo tše Difsa
Ipshine ka dikopelo tše difsa tša go tumiša le go rapela Jehofa Modimo. Taonelouta mmino le mantšu, gomme o itlwaetše dikopelo tše tše dibotse.
Mmušo o Hlomilwe—A o tle!
Kopelo ye e botse kudu e tumiša Jehofa Modimo ka baka la go lemoga pušo ya Mmušo wa gagwe ka Kriste Jesu.
Re Nee Sebete
Tšea karolo kgopelong ye ya gore Modimo a re nee sebete sa go hlatsela leina la gagwe ka sebete.
Leina la Gago ke Jehofa
Tumiša leina la Jehofa la letago gomme o tsebiše batho ka moka gore ke yena Yo a Phagamego Kudu.
Ba Ruteng Gore ba Eme ba Tiile
Go lopa Jehofa Modimo gore a ba hlokomele le go ba thuša gore ba kgotlelele lebelong le la go ya bophelong.
Bophelo bja Mmulamadibogo
Bontšha gore ruri o rata Jehofa le gore o thabišwa ke mošomo wo o kgotsofatšago le go phela bophelo bjo o bo ratago.
Go Tsoma Bagwera ba Khutšo
Kopelo e kgahlišago le yeo e thabišago ya mabapi le tsela yeo re ratago batho ka yona le go katanela go hwetša dinku tše bohlokwa tša Modimo.
Go Bolela go Batho ba Mehuta Yohle
Opela mabapi le go loka ga Jehofa le tema yeo re e kgathago tabeng ya go amogela mehuta yohle ya batho gore e be bagwera ba Modimo.
Seetša Lefaseng la Leswiswi
Molaetša wa rena o phadima leswiswing, go etša seetša.
Molaetša wo o Phološago Maphelo
Re swanetše go bolela molaetša wa Modimo nako e sa le gona.
Go Itokišeletša Bodiredi
Go ka ba bonolo go itulela, eupša re hwetša matla ao re a nyakago gore re atlege.
Le Diretše Nna
Jesu o lebelela tiro le ge e le efe ya lerato le thekgo go bana babo bao ba tloditšwego go le bjalo ka ge eka e direlwa yena.
Leruo le le Kgethegilego
Jehofa o tšeela godimo barwa ba gagwe bao ba tloditšwego ka moya e bile ba rata go dira seo a se nyakago.
O Gafile Morwa wa Gago yo a Tswetšwego a Nnoši
Leboga Jehofa ka mpho e bohlokwa kudu go feta tšohle. E nea bohle kholofelo.
Go Leboga Topollo
Lerato le legolo leo Modimo a re bontšhitšego lona ka go romela Jesu gore a tlo re hwela, le dira gore re mo leboge ka mo go sa felego.
Go Katana ka Gohle
Bontšha gore o thabela go hlankela Jehofa ka tsela yeo a nyakago go go diriša ka yona.
Go Utollwa ga Barwa ba Modimo
Re fela pelo ya go bona letšatši leo Jehofa a tlago go tsošetša bana babo Kriste bophelong bja legodimong, gore ba be le yena ge a fenya le go hwetša moputso.
Matla le Kholofelo ya Rena
Ge mathata a bophelo a re bakela poifo, Modimo a ka re nea matla le kholofelo.
Na ga o Thabe?
O ikwa bjang ge o katana o tsoma batho bao ba swanelegago?
Re tla Dula re Kgotlelela
Kopelo yeo e tla re thušago go kgotlelela mathata gomme re hlankele Jehofa ka potego kamoo go nyakegago ka gona.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Kutollo 12:1-17
12 Pontšho e kgolo+ ya bonwa legodimong, gwa bonwa mosadi+ yo a tšhephilego ka letšatši, kgwedi e le ka tlase ga dinao tša gagwe, hlogong ya gagwe a rwele mphapahlogo wa dinaledi tše lesomepedi,2 gomme e le moimana. A goeletša a šokwa e bile a le bohlokong+ bja go belega.3 Pontšho e nngwe ya bonwa legodimong. Gwa bonwa drakone e kgolo+ ya mmala wa bohwibidu bja mollo ya dihlogo tše šupago le dinaka tše lesome gomme dihlogong tša yona go na le mefapahlogo e šupago;4 mosela+ wa yona wa goga karolo ya boraro ya dinaledi+ tša legodimo wa di lahlela lefaseng.+ Drakone ya fela e eme pele ga mosadi+ yo a bego a tla tloga a belega,+ gore ge a belega e je+ ngwana wa gagwe.5 A belega morwa, mošemanyana,+ yo a tlago go buša ditšhaba ka moka ka molamo wa tšhipi.+ Ngwana wa gagwe a ubulwa a išwa go Modimo le sedulong sa gagwe sa bogoši.+6 Mosadi yoo a tšhabela lešokeng+ moo a bego a na le lefelo leo a le lokišeditšwego ke Modimo gomme o be a tla fepša+ moo ka matšatši a sekete-makgolopedi-masometshela (1 260).+7 Ntwa ya tsoga legodimong. Mikaele+ le barongwa ba gagwe ba lwa le drakone gomme drakone le barongwa ba yona ba lwa,8 eupša ya se ke ya fenya, le gona gwa se ke gwa hlwa go hwetšwa madulo a bona legodimong.9 Ka gona drakone e kgolo+ ya lahlwa, yona noga ya kgale+ yeo e bitšwago Diabolo+ le Sathane,+ yeo e timetšago lefase ka moka;+ ya lahlelwa lefaseng+ gomme barongwa ba yona ba lahlwa le yona.10 Ka kwa lentšu le le hlabošago legodimong le re:“Bjale go tlile phološo+ le matla+ le mmušo wa Modimo+ wa rena le matla a Kriste wa gagwe,+ gobane molatofatši wa bana babo rena yo a ba latofatšago pele ga Modimo mosegare le bošego o lahletšwe tlase!+11 Ba mo fentše+ ka baka la madi a Kwana+ le ka baka la lentšu la go nea bohlatse+ ga bona gomme ga se ba ka ba rata meoya*+ ya bona gaešita le ge ba lebane le lehu.12 Ka baka leo, thabang lena magodimo le bao le dulago go ona!+ Go madimabe+ lefase le lewatle,+ gobane Diabolo o theogetše go lena a galefile kudu, ka ge a tseba gore o na le nako e kopana.”+13 Bjale ge drakone e bona gore e lahletšwe lefaseng,+ ya tlaiša mosadi+ yo a belegego ngwana yo motona.14 Eupša diphego tše pedi tša ntšhu e kgolo+ tša newa mosadi gore a fofele lefelong la gagwe lešokeng,+ moo a bego a tla fepša+ ka nako le dinako le seripa sa nako*+ a le kgole le sefahlego sa noga.+15 Noga ya hlatša meetse+ molomong wa yona a swanago le noka ka morago ga mosadi, go mo dira gore a kgangwe ke noka.+16 Eupša lefase la thuša mosadi,+ la ahlamiša molomo wa lona gomme la metša noka yeo drakone e e hlatšitšego molomong wa yona.17 Drakone ya galefela mosadi+ gomme ya ya go lwa le ba šetšego ba peu ya mosadi, bao ba bolokago ditaelo tša Modimo gomme ba na le modiro wa go nea bohlatse+ ka Jesu.


text:
MAMETLETŠO
Selalelo sa Morena—Tiragalo Yeo e Hlomphago Modimo
BAKRISTE ba laelwa gore ba bine Segopotšo sa lehu la Kriste. Monyanya wo gape o bitšwa “selalelo sa Morena.” (1 Ba-Korinthe 11:20) Ke’ng seo se lego bohlokwa gakaakaa ka wona? O swanetše go binwa neng le gona bjang?
Jesu Kriste o hlomile monyanya wo bošegong bja Paseka ya ba-Juda ka 33 C.E. Paseka e be e le monyanya woo o bego o swarwa gatee ka ngwaga, ka letšatši la bo-14 la kgwedi ya ba-Juda ya Nisani. Go bala letšatši-kgwedi leo, go bonagala ba-Juda ba be ba letela go dula ga ngwedi mo go diregago go ya mafelelong a March goba mathomong a April. Le ke letšatši leo go lona go nago le mo e nyakilego go ba diiri tše 12 tša mosegare le diiri tše 12 tša bošego. Ngwedi wa mathomo o mofsa woo o lemogwago wo o tšwelelago go ya mafelelong a March goba mathomong a April o be o swaya go thoma ga Nisani. Paseka e be e e-ba gona matšatši a 14 ka morago ga moo, ge letšatši le sobetše.
Jesu o ile a bina Paseka le baapostola ba gagwe, a raka Judase Iskariote gomme ka morago a hloma Selalelo sa Morena. Selalelo se se tšeetše Paseka ya ba-Juda legato gomme ka baka leo se swanetše go binwa gatee feela ka ngwaga.
Ebangedi ya Mateo e bega gore: “Jesu a tšea senkgwa gomme ka morago ga go kgopela tšhegofatšo, a se ngwathaganya a se nea barutiwa, a re: ‘Tšeang le je. Se se bolela mmele wa-ka.’ Gape a tšea le senwelo gomme ka morago ga ge a lebogile, a ba nea sona a re: ‘Nwang go sona ka moka ga lena; gobane se se bolela “madi a-ka a kgwerano,” ao a tlago go tšhollelwa ba bantši bakeng sa tebalelo ya dibe.’”—Mateo 26:26-28.
Ba bangwe ba dumela gore Jesu o fetošitše senkgwa gore e be mmele wa gagwe wa kgonthe le beine gore e be madi a gagwe. Lega go le bjalo, mmele wa Jesu wa nama o be o sa feletše ge a be a nea senkgwa se. Na baapostola ba Jesu ba be ba e-ja e le ka kgonthe nama ya gagwe ya kgonthe gomme ba e-nwa madi a gagwe? Aowa, ka gobane seo e be e tla ba bokgema le go tshela molao wa Modimo. (Genesi 9:3, 4; Lefitiko 17:10) Go ya ka Luka 22:20, Jesu o itše: “Senwelo se se bolela kgwerano e mpsha ka baka la madi a-ka ao a tlago go tšhollelwa lena.” Na senwelo seo se ile sa ba “kgwerano e mpsha” e le ka kgonthe? Seo se be se ka se kgonege, ka ge kgwerano e le tumelelano e sego sedirišwa seo se swaregago.
Ka gona, bobedi senkgwa le beine ke diswantšhetšo feela. Senkgwa se swantšhetša mmele o phethagetšego wa Kriste. Jesu o dirišitše senkgwa seo se šetšego go tšwa dijong tša Paseka. Senkgwa se be se dirilwe ka ntle le komelo le ge e le efe. (Ekisodo 12:8) Gantši Beibele e diriša komelo e le seka sa sebe goba kgobogo. Ka gona senkgwa se emela mmele o phethagetšego woo Jesu a o dirilego sehlabelo. O be o se na sebe.—Mateo 16:11, 12; 1 Ba-Korinthe 5:6, 7; 1 Petro 2:22; 1 Johane 2:1, 2.
Beine e khwibidu e emela madi a Jesu. Madi ao a dira gore kgwerano e mpsha e šome. Jesu o boletše gore madi a gagwe a tšholotšwe “bakeng sa tebalelo ya dibe.” Ka gona batho ba ka ba ba hlwekilego mahlong a Modimo e bile ba ka kgona go tsena kgweranong e mpsha le Jehofa. (Ba-Hebere 9:14; 10:16, 17) Kgwerano ye, goba tumelelano, e dira gore go kgonege bakeng sa gore Bakriste ba botegago ba 144 000 ba ye legodimong. Moo ba tla hlankela e le dikgoši le baperisita bakeng sa go šegofatša batho ka moka.—Genesi 22:18; Jeremia 31:31-33; 1 Petro 2:9; Kutollo 5:9, 10; 14:1-3.
Ke bomang bao ba swanetšego go ja diswantšhetšo tše tša Segopotšo? Ka mo go kwagalago, ke feela bao ba lego kgweranong e mpsha—e lego bao ba nago le kholofelo ya go ya legodimong—bao ba swanetšego go ja senkgwa le go nwa beine. Moya o mokgethwa wa Modimo o kgodiša ba bjalo gore ba kgethetšwe go ba dikgoši tša legodimong. (Ba-Roma 8:16) E bile ba kgweranong ya Mmušo le Jesu.—Luka 22:29.
Go thwe’ng ka bao ba nago le kholofelo ya go phela ka mo go sa felego Paradeiseng mo lefaseng? Ba kwa taelo ya Jesu gomme ba ba gona Selalelong sa Morena, eupša ba tla e le babogedi ba hlomphago, e sego batšea-karolo. Dihlatse tša Jehofa di bina Selalelo sa Morena gatee ka ngwaga ka morago ga ge letšatši le sobetše ka Nisani 14. Gaešita le ge e le ba dikete tše sego kae feela lefaseng ka bophara bao ba ipolelago gore ba na le kholofelo ya legodimong, monyanya wo ke o bohlokwa go Bakriste ka moka. Ke tiragalo yeo go yona bohle ba ka naganišišago ka lerato le legolo la Jehofa Modimo le Jesu Kriste.—Johane 3:16.


text:
NOVEMBER 1, 2016
UNITED STATES
Dihlatse di Lokiša Letamo Leo le Nago le Mengwaga e 60 le Dirilwe Kua Warwick
NEW YORK—Dihlatse tša Jehofa di feditše go aga ntlokgolo ya tšona e mpsha kua Warwick, New York, ka August 2016. Ge Dihlatse di be di dutše di aga moago wa tšona, di ile tša tsošološa Letamo la Blue Lake di thušwa ke khamphani ya SUEZ Water New York Inc.
Gateetee ka morago ga gore Dihlatse di reke lefelo leo ka 2009, di ile tša dira dithulaganyo tša go lokiša Letamo la Blue Lake leo le bego le senyegile kudu. Letamo leo (seswantšhong se se lego ka mo godimo) le kgauswi le ntlokgolo e mpsha ya Dihlatse gomme le dira gore meetse a ka letamong leo a se ke a fetela pele (le gona le tsebja e le Sterling Forest Lake). Pele letamo le le ka lokišwa, ba Lefapha la go Hlokomela Tikologo (Department of Environmental Conservation [DEC]) ba ile ba bolela gore le dutla meetse le gore o mongwe wa metšhene yeo e lego letamong leo ga o sa šoma. Ka ge dintlo tše 195 tša The Woodlands kua Tuxedo di le bokgole bja ka tlase ga dikhilomithara tše pedi le letamo leo la Blue Lake, ba lefapha la DEC ba ile ba phetha ka gore letamo leo le kotsi kudu go badudi ba moo.
Jeffrey Hutchinson, yoo ka nako yeo e bego e le molaodi wa Phaka ya Sterling Forest State o hlalositše gore: “Go be go le molaleng gore letamo le le be le dutla, gomme ge le be le ka phatloga, go be go tla ba le mathata a magolo kudu. Dintlo ka moka tša tikologong ya Woodlands, goba bontši bja tšona, di be di tla gogolwa ke meetse.”
Robert R. Werner, e lego mopresidente wa Mokgatlo wa Beng ba Dintlo tša The Woodlands wa Tuxedo o re: “Ke bona gabotse gore ge nkabe Dihlatse tša Jehofa di se thuše, letamo le le be le ka se lokišwe go fihlela le phatloga. Ge nkabe le phatloge, mohlomongwe batho ba be ba tla hwa gomme dintlo tša senyega.”
Morena Hutchinson o re: “Ka 2011, Letamo la Echo Lake, leo le lego bokgole bja dikhilomithara tša ka tlase ga tše 48 go tloga letamong la Blue Lake, le ile la phatloga gomme meetse a lona a gogola dikarolo tše dingwe tša tikologo ya East Village kua Tuxedo, New York.” Baentšeneare ba toropong yeo ba ile ba bolela gore meetse a mantšintši a ile a elela ka Nokeng ya Ramapo ka morago ga gore Letamo la Echo Lake le phatloge. Letamo la Echo Lake ke la bogolo bja diheketara tše 5,2 gomme la Blue Lake lona ke la bogolo bja diheketara tše 46,5.
Letamo la Blue Lake, leo le dirilwego ka 1956, le ka bohlabela bja letsha leo gomme mathomong le be le na le dikarolo tše pedi, karolo ya mathomo e kgolo e be e se ya dirwa ka khonkhoriti gomme ya bobedi e dirilwe ka khonkhoriti. Le gona, ka tlase ga letsha leo go ile gwa tsenywa phaephe ya go fokotša meetse ge go na le maemo a tšhoganyetšo.
Richard Devine, yo e bego e le modulasetulo wa Komiti ya Moago wa Warwick o hlalosa gore: “Re thabišwa ke gore modiro wa go lokiša letamo le o sepetše gabotse, le gona re leboga kudu thušo ya khamphani ya SUEZ Water. Bašomi ba lefapheng la rena la go aga ba ile ba tiiša letamo leo, ba ntšha phaephe ya kgale ya go ntšha meetse gomme ba tsenya e mpsha, ba dira le tsejana e mpsha yeo meetse a ka tšwago ka yona ke moka ba lokiša le tsejana ya kgale ya go ntšha meetse ya khonkhoriti. Gona bjale badudi ga ba sa le kotsing ka ge letamo le le fihlelela dinyakwa ka moka tša semolao.”
Morena Hutchinson ge a bolela ka pono ya gagwe ka Dihlatse le ka modiro wa tšona wa go aga letamo le o itše: “Lena Dihlatse le dira modiro o mobotse kudu setšhabeng e bile le thuša moo le ka kgonago gona. Modiro wa lena wa go aga ke wa maemo a godimo e bile ga le senye tikologo.”
Ba Ditaba:
David A. Semonian, Ofisi ya Ditaba tša Setšhaba, 1-718-560-5000
Bašomi ba Watchtower ba ntšha selo sa kgale seo se sa šomego ka tlase ga Letamo la Blue Lake. Selo se sefsa seo ba tlago go se tsenya se tla thuša go fokotša meetse ge go na le mafula.
Go tsenywa tšhipi ya go swara ditšhila ka tlase ga letamo, yeo e tlago go thuša go thibela ditšhila gore di se ke tša thiba phaephe ya go ntšha meetse.
Bašomi ba Watchtower ba godiša tsela e kgolo ya go ntšha meetse. Meetse ao a tšwago ka Letamong la Blue Lake a elela ka tseleng e kgolo gomme a theogela molapong wo o lego kgauswi.
Bašomi ba Watchtower ba aga leboto la khonkhoriti la tsela e kgolo le go le oketša e bile ba lokiša mo go senyegilego.
Go tlošwa mmu wo o tlwaelegilego gomme go tsenywa wo o kgethegilego wo o dirišetšwago go aga matamo. Go be go nyakega mmu o kgethegilego wa dikhubiki mithara tše e ka bago tše 19 000 gore o kgone go tiiša letamo leo.
Go dirišwa selo sa go batalatša mmu lefelong leo le theogago le go namelela.
Sehlopha sa go hlokomela lebala se ile sa tšhela mmu o mongwe gomme sa bjala bjang go thuša go dira gore letamo le swane le tikologo yeo le lego go yona.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 49:1-20
Go moopediši. Psalme ya barwa ba Kora.+ Koša.49 Lena merafo, ekwang se.Se sekegeleng tsebe lena badudi ka moka ba tshepedišong ye ya dilo,+2 Lena bana ba batho gotee le lena batho feela,Wena mohumi gotee le wena modiidi.+3 Molomo wa ka o tla bolela dilo tše bohlale,+Gomme dilo tšeo ke naganišišago ka tšona pelong ya ka e tla ba tša mabapi le kwešišo.+4 Ke tla hlwaya tsebe ka theetša seema;+Ke tla hlalosa nyepo ya ka ka harepa.+5 Ke tla ba ke re ke boifa’ng mehleng ya bobe,+Ge molato wa bao ba ntlhomerego o ntikologile?+6 Bao ba botago dilo tšeo ba iphedišago ka tšona,+Le bao ba ikgantšhago ka boati bja mahumo a bona,+7 Ga go le o tee wa bona yo le ka mohla a ka kgonago go lopolla ngwanabo,+Goba go nea Modimo topollo bakeng sa ngwanabo;8 (Tefo ya go lopolla moya wa bona e godimo kudu+Moo e dutšego e le bjalo go iša mehleng ya neng le neng)9 E le gore a dule a phela ka mo go sa felego gomme a se bone molete.+10 Gobane o bona gore gaešita le ba bohlale ba a hwa,+Setlaela gotee le wa go hloka tlhaologanyo le bona ba a hwa,+Gomme ba swanelwa ke go tlogelela ba bangwe dilo tše ba nago le tšona.+11 Kganyogo ya bona ya ka gare ke gore dintlo tša bona di be gona go iša mehleng ya neng le neng,+Le gore ditaberenakele tša bona di be gona go iša melokong le melokong.+Ba biditše dinaga tša bona ka maina a bona.+12 Eupša motho wa lefaseng, gaešita le ge a godišwa, a ka se dule a phela;+O swana le diphoofolo tšeo di bolailwego.+13 Ye ke tsela ya ditlaela,+Le ya bao ba di šalago morago gomme ba kgahlwa ke tšeo di di bolelago. Seʹlah.14 Ba tla bolawa go etša dinku ba ya Bodulabahu;*+Ba tla dišwa ke lehu ka bolona;+Baloki ba tla dira gore ba ikokobeletše bona mesong,+Gomme dibopego tša bona di kgauswi le go hlagala;+Yo mongwe le yo mongwe o lebanwe ke Bodulabahu*+ go e na le bodulo bjo bo phagamego.15 Lega go le bjalo, Modimo yena o tla lopolla moya wa ka seatleng sa Bodulabahu,*+Ka gobane o tla nkamogela. Seʹlah.16 O se ke wa tšhošwa ke ge motho yo mongwe a huma,+Le ge letago la ntlo ya gagwe le oketšega,+17 Gobane mohlang a hwago a ka se tloge le ge e le se setee sa tšona;+Letago la gagwe le ka se theoge gotee le yena.+18 Gobane nakong ya bophelo bja gagwe o be a reta moya wa gagwe;+(Batho ba tla go reta gobane o atlega)+19 Mafelelong moya wa gagwe o fihla feela molokong wa borakgolokhukhu ba gagwe.+Ba ka se sa bona seetša gape.+20 Motho wa lefaseng, gaešita le ge a godišwa, ge e ba a se na kwešišo,+O swana le diphoofolo tšeo di bolailwego.+


text:
TŠHUTISO 14
Ke Ntaba Modimo a na le Mokgahlo?
1. Ke ntaba Modimo a yye a ba le Maisraele botala?
Modimo o yye a kgobeketsa batlogolo ba Abrahama ke mokane a ba neya melawo. O yye a reya setšhaba sone gore ke “Maisraele” ke mokane a maka gore ba yise borapedi bya nnete le lentsu lage mahlong. (Pisalema 147:19, 20) Batho ba dinaga ka moka e ba thušega ga Maisraele.
Modimo o kgetiye Maisraele gore go be dihlatse tsage. Ka mokgwa wo ba phidiyeng ka gona di ya šupetsa gore go phela ka molawo wa Modimo di ya kgonega fote go thuša ka matla. (Dotoronoma 4:6) Maisraele ba tšhutisiye batho ba bangwana Modimo.
2. Ke ntaba go na le mokgahlo wa Bakriste ba nnete?
Mo nako ye kene ye sepela, Modimo o yye a lahla Maisraele, ke mokane a kgeta phutego ya Bokreste. (Matewu 21:43; 23:37, 38) Lekgono dihlatse tsa Jehofa di berekela Modimo go fo tshwana le Maisraele.
Jeso o yye a roma bo ba mo latelelang gore ba ye ba bolabole ditaba tsa go bafala bathong. (Matewu 10:7, 11; 24:14; 28:19, 20) Mmereko wo o thina le go fela, ka gore re thina le mafelelong a masepediselo yawa ya dilo. Re thoma go di bona tsa gore Jehova o gahlanisiye dimiliyone tsa mohlobohlobo ya batho gore ba mo rapele ba le nneteng. (Kutullo 7:9, 10) Bakreste ba nnete ke selo ka ssoši, ba kgona go tiyisana le go thušana. Megahlanong ya bona lefaseng ka moka, ba bala selo sa go tshwana sa go tšwa ka Baebeleng.
3. Mokgahlo wa lekgono wa Dihlatse tsa Jehova wo thomme byang?
Dinnete tsa Baebele di nyaretsiye ke ba go tšhuta Baebele ka bo-1870. Ke mo ba di tšiba tsa gore Jeso o kgobeketsiye Bakreste gore ba tšhomayele, ba yye ba thoma mmereko wa go tšhomayela ka Mmušo lefaseng ka moka. Ka 1931 ba yye ba kereya lebitso la Dihlatse tsa Jehova.
4. Dihlatse tsa Jehova ba berekabereka byang?
Lekgolong la mathomo la mongwaga, diphutego tsa Bokreste dinageng tsa go tlala e di laola ke sehlopa so e se tseya Jeso e le Hlogo ya phutego. (Mebereko 16:4, 5) Le lekgono, Dihlatse tsa Jehova lefaseng ka moka di thuša ke Sehlopa so se Lawolang sa bagolo ba go butšwa. Se pasopa diofisi tsa makala tsa Dihlatse tsa Jehova tsa go hlatholla, go phrintha le go phatlalatsa dipuku tso di bolabolang ka Baebele ka 600 ya mebolabolo. Sehlopa so se Lawolang se kgothatsa ka Mangwalo megahlanong ya ka gedimo ga 100 000 ya Dihlatse tsa Jehova lefaseng ka moka. Mogahlanong wo mongwana le wo mongwana, go na le bo ba tshwanelegang go bereka go le bagolo. Banna bo ba pasopa batho ba Modimo ba sa gapeletsiwe.
Dihlatse tsa Jehova di tšhomayela ditaba tsa go bafala le go tšhutisa batho. Go tshwana le bapostola, re tšhomayela mutši ka mutši. (Mebereko 20:20) Re jabolela go tšhuta Baebele le batho mo ba nyaka go tšiba nnete. Dihlatse tsa Jehova a go fo ba mokgahlo nje. Re tshwana le mutši wo Papa wa gona a o nyakang ka matla. Ke rune bobhuti le bosesi fote re pasopana ka matla. (2 Mathesalonika 1:3) Ka gore batho ba Jehova ba tshwanele ba mo jabodise le go thuša ba bangwana, ke bona ba jabodiyeng ka matla mo lefaseng.


text:
Bodumedi Bjo bo Lokilego bo Kgothaletša Lerato la Borwarre
BEIBELE e re: “E a se naxo leratô xa a tsebe Modimo, xobane Modimo ké Yêna leratô.” (1 Johane 4:8, Beibele ya Sepedi) Ka go rialo, bodumedi bjo bo lokilego bo swanetše go godiša lerato la borwarre.
Madumedi a mantši a dira modiro o mobotse wa go hlokomela balwetši, batšofadi le badiidi. A kgothaletša ditho tša ona go diriša keletšo ya moapostola Johane, yo a ngwadilego gore: “Xe motho a ruile tša bophelô bya lefase, ’me a bôna ngwan’abo à hlôka, a tla a mo tswalêlêla pelo ya xaxwe, xo yêna leratô la Modimo le ka dula bya’ng? Bana ba-ka! A re se kê ra ratana ka polêlô le ka leleme; a re rataneng ka tirô le ka therešô.”—1 Johane 3:17, 18, Beibele ya Sepedi.
Lega go le bjalo, go thwe’ng ge ditšhaba di tsena ntweng? Na taelo ya Modimo ya gore “wa xeno O mo ratê ka mokxwa wo O ithataxo ka wôna” e swanetše go dirišwa dinakong tša khutšo eupša e se latelwe ge radipolitiki goba kgoši e kgetha go lwa le setšhaba sa moagišani?—Mateo 22:39, Beibele ya Sepedi.
Jesu o itše: “Seo bohle ba tlog’o tseba ka sona ga le le barutiwa ba-ka, ke ga le na le leratano.” (Johane 13:35, PK) Ge o dutše o araba dipotšišo tše latelago, ipotšiše gore, ‘Na ditho tša bodumedi bjo di bontšha batho bohle lerato ka dinako tšohle e sego feela ka mantšu eupša le ka ditiro?’
TABA: Ntwa.
SEO BEIBELE E SE RUTAGO:
Jesu o laetše barutiwa ba gagwe gore: “Ke re go lena; Ratang manaba a lena, . . . le dire ga botse go ba ba le hloilego.”—Mateo 5:44, PK.
Ge bahlabani ba be ba e-tla go tlo swara Jesu, moapostola Petro o ile a ntšha sebetša e le gore a mo emelele. Lega go le bjalo, Jesu o ile a re: “Bušetša thšoša ya xaxo bodulong bya yôna; xobane e a swaraxo thšoša, ó tlo bolawa ka yôna.”—Mateo 26:52, Beibele ya Sepedi.
Moapostola Johane o ngwadile gore: “O ka bona bana ba Modimo le bana ba diabolo, gobane bao e lego ba diabolo ba gana go dira botse goba go ratana. Le boditšwe go tloga mathomong gore re swanetše go ratana. Le se ke la swana le Kaine, yo e bego e le wa diabolo gomme a bolaya ngwanabo.”—1 Johane 3:10-12, Contemporary English Version.
POTŠIŠO:
Na bodumedi bjo bo kgothaletša ditho tša bjona go tšea karolo dintweng?
TABA: Dipolitiki.
SEO BEIBELE E SE RUTAGO:
Ka morago ga go bona bokgoni bja Jesu bja go dira mehlolo, ba bangwe ba ile ba nyaka go dira gore a tsenele tša dipolitiki. O ile a arabela bjang? “Jesu ka ga a tseba gobane ba tlo tla go mo goga, gore ba mmee kgoši, a ba ngwegela, a boela thabeng a nnoši.”—Johane 6:15, PK.
Ge Jesu a be a swarwa le go pharwa ka molato wa maaka wa gore o be a lwantšha mmušo, o ile a araba ka gore: “Mmušo wa-ka ga o tšwe lefaseng leno. Ga mmušo wa-ka e ka be e le o tšwago lefaseng le, bahlanka ba-ka ba ka be ba hlabanela, gore ke se gafelwe Bajuda; gomme bjalo mmušo wa-ka ga se o tšwago mono.”—Johane 18:36, PK.
Ge a be a rapela Modimo mabapi le barutiwa ba gagwe, Jesu o itše: “Ke ba neile lentšu la gago, gomme lefase le ba hloile, ka gobane e se ba lefase, bjalo ka nna ga ke se wa lefase.”—Johane 17:14, PK.
POTŠIŠO:
Na bodumedi bjo bo latela mohlala wa Jesu gomme bja phema go akaretšwa dipolitiking, gaešita le ge seo se bolela gore ditho tša bjona di tla hloiwa ke bo-radipolitiki ba bangwe?
TABA: Kgethollo.
SEO BEIBELE E SE RUTAGO:
Ge ba batho ba mathomo ba sa bollago bao e bego e se Bajuda ba fetoga Bakriste, moapostola Petro o ile a bolela gore: “Modimo ga a bontšhe kgethollo, eupša setšhabeng se sengwe le se sengwe motho yo a Mmoifago le yo a dirago go loka o a amogelega go Yena.”—Ditiro 10:34, 35, Holman Christian Standard Bible.
Ge a ngwalela Bakriste ba lekgolong la pele la nywaga, Jakobo o itše: “Bana bešo! Tumêlô ya xo dumêla Jesu Kriste Mong wa rena wa letaxô, xa Le nayô’ xe Le sa fêla Le beba batho. Xe phuthexong xò tsêna monna wa dipalamonwana tša xauta à apere tše di phadimaxo, xwa tsêna le modiitšana wa kobô e thšilafetšexo, ’me la bôna eo wa diaparô tše di phadimaxo la re: Wene dula fá xabotše! ’me modiitšana la bolêla naê, la re: Ema moo! xoba la re: Dula fá fase boxatong bya ’naô tša-ka! a e ka se bê xo re Le bebile batho? A xa se xo re Le baahlodi ba ’kxopolô tše mpe?”—Jakobo 2:1-4, Beibele ya Sepedi.
POTŠIŠO:
Na bodumedi bjo bo ruta gore batho ka moka ba a lekana mahlong a Modimo le gore ditho tša bodumedi ga se tša swanela go kgetholla motho le ge e le ofe ka gobane e le wa morafo o mongwe goba ka baka la boemo bja gagwe bja tša ditšhelete?


text:
Babadi ba Rena ba a Botšiša . . .
Ke ka Baka la Eng Batho ba Bangwe ba sa Keteke Keresemose?
Lefaseng ka bophara, batho ba e nyakilego go ba ba dimilione tše dikete tše pedi ba keteka Keresemose ngwaga le ngwaga ka December 25, mola bonyenyane ba bangwe ba dimilione tše 200 ba keteka matswalo a Jesu Kriste ka January 7. Lega go le bjalo, go na le ba bangwe ba dimilione bao ba kgethago go se keteke Keresemose ka mo go feletšego. Ka baka la’ng?
Lebaka le lengwe ke ka gobane e ka ba e le ba bodumedi bjoo e sego karolo ya Bojakane. Ka mohlala, e ka ba e le Bajuda, Mahindu, goba ba tumelo ya Boshinto. Ba bangwe ba bjalo ka bailamodimo, ma-agnostic, bao ba inaganelago ka bolokologi, goba bao ba lwelago tsošološo ya setho, ba lebelela taba ya Keresemose e le nonwane.
Lega go le bjalo, se se makatšago ke gore batho ba bantši bao ba dumelago go Jesu ba gana metlwae ya nakong ya Keresemose. Ka baka la’ng? Ba nea mabaka a mane.
La pele, ga ba dumele gore Jesu o be a belegwe ka December goba ka January. Beibele ga e nee letšatšikgwedi le le lebanyago. E fo bolela gore: “Tikologong yona yeo go be go bile go na le badiši bao ba bego ba dula merakeng ba dišitše mehlape ya bona bošego. Gateetee morongwa wa Jehofa a ema kgauswi le bona, . . . gomme . . . morongwa a re go bona: ‘ . . . Lehono le belegetšwe Mophološi, yo e lego Kriste Morena.’”—Luka 2:8-11.
Ditherešo di bontšha gore Jesu o belegwe mo e ka bago mathomong a kgwedi ya October ge badiši le mehlape ya bona ba tla ba ba sa dula merakeng bošego. Metse yeo e dikologilego Betlelehema e tonya wa go šiiša dikgweding tša December le January. Ka baka leo, mehlape e šireletšwa ka go tswalelelwa e le gore e ruthele bošego.
Lebaka la bobedi: Tiragalo e nnoši yeo Jesu a laetšego barutiwa ba gagwe ka go lebanya gore ba e gopole ke lehu la gagwe, e sego matswalo a gagwe, le gona se se be se swanetše go dirwa ka sejo se bonolo sa mohlakanelwa. (Luka 22:19, 20) Ela hloko gape gore Diebangedi tša Mareka le Johane ga di bolele selo ka matswalo a Jesu.
Tiragalo e nnoši yeo Jesu a laetšego balatedi ba gagwe ka go lebanya gore ba e gopole ke lehu la gagwe, e sego matswalo a gagwe
Lebaka la boraro: Ga go na bohlatse bja histori bjo bo bontšhago gore Bakriste ba pele ba ile ba keteka matswalo a Kriste. Eupša ba ile ba gopola lehu la gagwe. (1 Bakorinthe 11:23-26) Ke feela ka morago ga nywaga ya ka godimo ga e 300 Jesu a belegwe moo Bojakane bo ilego bja thoma go keteka Keresemose semmušo ka December 25. Seo se tanyago kgahlego ke gore bogareng bja lekgolo la bo-17 la nywaga, palamente e ile ya ntšha taelo ya go thibela go ketekwa ga Keresemose kua Engelane. Kua United States, Kgoro ya Tsheko ya Kakaretšo ya Massachusetts e ile ya dira se se swanago. Ka baka la’ng? Puku ya The Battle for Christmas, e re: “Ga go na lebaka la Beibele goba la histori la go bea letšatši la Jesu la matswalo ka December 25.” E oketša ka gore go ma-Puritan, “Keresemose e be e fo ba monyanya wa boheitene woo o apešitšwego Bokriste.”
Seo se re tliša lebakeng la bone: Mathomo a sa kgahlišego a go ketekwa moo. Keresemose e thomile morago kua motseng wa boheitene wa Roma le motswakong wa menyanya ya wona ya go hlompha modimo wa temo Saturn le modimo wa letšatši Sol Invictus, goba Mithra. Diithuti tša setlogo sa batho Christian Rätsch le Claudia Müller-Ebeling, bao bobedi e lego bangwadi ba puku ya Pagan Christmas, ba ngwala gore: “Go swana le metlwae le ditumelo tše dintši tša mehleng ya pele ga Bokriste, monyanya wa kgale wa ngwaga le ngwaga wa go gopola go boa ga letšatši ga bjale o be o dirišetšwa go keteka matswalo a Kriste.”
Go ya ka seo se boletšwego ka mo godimo, na o kgona go bona lebaka la Bakriste ba therešo la go se keteke Keresemose?


text:
Kgaolo 36: Namane ya Gauta
AOWII! Bjale setšhaba se se dira eng? Se rapela namane! Ke ka baka la’ng se be se dira seo?
Ge Moshe a be a dutše nako e telele thabeng, setšhaba se ile sa re: ‘Ga re tsebe seo se diragaletšego Moshe. A re direng modimo yo a tlago go re eta pele a re ntšha nageng ye.’
Arone ngwanabo Moshe a re: ‘Go lokile. Rolang mangina a lena a gauta le a tlišeng mo go nna.’ Ge setšhaba se dirile seo, Arone o ile a a tološa gomme a dira namane ya gauta ka ona. Setšhaba sa re: ‘Yo ke Modimo wa rena yo a re etilego pele a re ntšha nageng ya Egipita!’ Ke moka Baisiraele ba ba le monyanya o mogolo gomme ba rapela namane yeo ya gauta.
Ge Jehofa a bona se, a galefa kudu. Ka gona a re go Moshe: ‘Theoga ka go akgofa. Setšhaba se sentše. Se lebetše melao ya ka gomme se khunamela namane ya gauta.’
Moshe a theoga thabeng ka go akgofa. Ge a batamela, a bona se se latelago: Setšhaba se be se opela e bile se bina go dikologa namane ya gauta! Moshe o ile a galefa kudu moo a ilego a lahlela fase diphaphathi tše pedi tša maswika tšeo di bego di na le melao gomme tša pšhatlega tša tšwa diripanaripana. Ka morago ga moo, a tšea namane yeo ya gauta a e tološa. Ke moka a e šilakanya go fihlela e eba lerole.
Setšhaba seo se be se dirile selo se sebe kudu. Ka gona Moshe o ile a botša ba bangwe ba banna gore ba itlhame ka ditšhoša tša bona. A re go bona: ‘Batho ba babe bao ba rapetšego namane ya gauta ba swanetše go hwa.’ Ka gona banna bao ba bolaya batho ba 3 000. Na se ga se bontšhe gore re swanetše go kgonthišetša gore re rapela Jehofa a nnoši, e sego medimo e mengwe ya maaka?
Ekisodo 32:1-35.
Dipotšišo
- Batho ba mo seswantšhong ba dira’ng, gona ka baka la’ng?
- Ke ka baka la’ng Jehofa a ile a galefa, gomme Moshe o ile a dira’ng ge a bona seo batho ba ba bego ba se dira?
- Ke’ng seo Moshe a ilego a botša ba bangwe ba banna gore ba se dire?
- Tiragalo ye e swanetše go re ruta thuto efe?
Dipotšišo tša tlaleletšo
- Bala Ekisodo 32:1-35.
Pego ye e bontšha bjang pono ya Jehofa mabapi le go kopanya bodumedi bja maaka le borapedi bja therešo? (Ek. 32:4-6, 10; 1 Bakor. 10:7, 11)
Bakriste ba swanetše go ba šedi ka eng ge ba kgetha boithabišo, bjalo ka go opela le go bina? (Ek. 32:18, 19; Baef. 5:15, 16; 1 Joh. 2:15-17)
Moloko wa Lefi o beile bjang mohlala o mobotse wa go emela go loka? (Ek. 32:25-28; Ps. 18:25)